1. **Održivi razvoj**

Pretnja čovekovoj okolini na ekološkom planu pojavila se pre skoro 200 godina na početku industrijaslizacije. Istovremeno, pojavila se i svest o iscrpnosti prirodnih resursa. Zato se krajem 80-ih godina prošlog veka počelo sve više govoriti o takozvanom održivom razvoju kao odgovoru na novonastalu krizu.

Suštinu koncepta održivog razvoja čini integracija razvoja životne sredine i međusobna usklađenost i komplementarnost razvojne i politike zaštite životne sredine, koje uvažavaju zakonitosti ekoloških sistema. Koncept održivog razvoja usmeren je, dakle na očuvanje prirodnih ekositema i životne sredine, kao i na racionalno korišćenje prirodnih resursa.

Koncept održivog razvoja nastao je tek zahvaljujući aktivnostima Međunarodnog udruženja za zaštitu životne sredine i prirodnih resursa. Ovo udruženje je 1980. godine razvilo strategiju zaštite životne sredine koja je kao osnovni zadatak postavila ostvarivanje održivog razvoja kroz zaštitu prirodnih resursa. Koncept održivog razvoja usvojila je Evropska Unija 1990. godine, a Ujedinjene nacije 1992. godine na Drugoj Konferenciji Ujedinjenih nacija o životnoj sredini održanoj u Rio de Žaneiru.

Prva konferencija Ujedinjenih Nacija o životnoj sredini održana je u Stokholmu (5-16 juna 1972. godine) i predstavljala je prekretnicu u odnosu čovečanstva prema životnoj sredini. Peti jun, kao prvi dan održavanja Konferencije u Stokholmu, proglašen je Svetskim danom zaštite životne sredine.

Svetska komisija za životnu sredinu i razvoj Ujedinjenih nacija, tzv. Brundtland komisija, publikovala je 1987. godine dokument “Naša zajednička budućnost”. Ona je predložila sledeću definiciju održivog razvoja:

“Održivi razvoj predstavlja razvoj koji zadovoljava potrebe sadašnje generacije, bez ugrožavanja mogućnosti budućih generacija da zadovolje sopstvene potrebe.”

Godine 1992. održana je konferencija u Rio de Ženeiru, na kome je po prvi put ukazano na povezanost razvoja i zaštite životne sredine. Ovde je svakako, važno pomenuti i akcioni program „Agenda 21“ koja daje preporuke za jačanje preduzeća u zaštiti životne sredine i razvojnoj politici. Konferencija u Rio de Ženeiru je otvorila put za Kjoto protokol koji je usvojen 1997. godine a stupio je na snagu 2005. godine. Prvi obavezujući period je počeo 2008. godine a završio se 2012. godine, sa ciljem redukcije emisija GHG najmanje za 5% u odnosu na nivo emisija iz 1990. godine. Protokolom je postavljena veća odgovornost na industrijski razvijenije nacije i to po principu „zajednička, ali različita odgovornost”―, budući da su razvijene zemlje svojim industrijskim aktivnostima najviše odgovorne za klimatske promene. Ukupno 37 industrijalizovanih zemlja, zajedno sa zemljama članicama Evropske unije, se obavezalo na ispunjavanje ciljeva ovog protokola. Drugi obavezujući period je počeo 2013. godine i trajaće do 2020. godine sa ciljem redukcije GHG za najmanje 20% od emisije u odnosu na 1990. godinu.

Održivi razvoj je zasnovan na sledeća četiri glavna načela:

a) ekološkoj održivosti,

b) sociokulturnoj održivosti,

c) ekonomskoj održivosti,

d) tehnološkoj održivost.

a) Ekološka održivost garantuje kompatibilnost razvoja sa očuvanjem i održanjem osnovnih ekoloških procesa, biološke raznolikosti i bioloških resursa. Mogućnost apsorpcije štetnih materija u prirodi je sve manja, bez obzira na nova tehnološka rešenja, jer se razvojem čovečanstva sve više emituju štetne materije.Vođen isključivo težnjom za što bržim privrednim razvojem i unapređenjem kvaliteta života u materijalnom smislu, čovek je narušio kolevku iz koje je potekao. Pogubne posledice takve politike su vidljive i danas, i smatra se da će se tokom ovog veka ispoljiti još veće posledice zagađenja. Time je čovečanstvo u težnji za unapređenjem kvaliteta života zanemarilo njen osnovni preduslov - očuvanu prirodu.

b)Sociokulturna održivost osigurava kompatibilnost razvoja sa očuvanjem kulture i sistema vrednosti ljudi na koje taj razvoj utiče, kao i trajno održavanje i isticanje identiteta lokalne zajednice. Negativni uticaji privrednih aktivnosti na socijalnu sliku određene zajednice ogledaju se u stvaranju dotad nepostojećih razlika među grupama ljudi ili do produbljavanja već postojećih razlika.

c)Ekonomska održivost garantuje da je razvoj ekonomski efikasan i da je upravljanje resursima takvo da će njima moći da se koriste i budući naraštaji. Cilj je tako koncipiranog razvoja blagostanje za sadašnje i buduće naraštaje.

d)Tehnološka održivost zahteva razvoj i primenu tehnike i tehnologije na način da se u proizvodnji koristi tehnologija, koja uz ekonomske učinke omogućava i zaštitu životne sredine. Iz navedenog razloga neophodno je da se savremena tehnika i tehnologija razvijaju u sledećim pravcima:

• moraju se pronaći supstitutivna rešenja za korišćenje prirodnih (posebno neobnovljivih) resursa;

• primena savremenih postupaka pročišćavanja otpadnih voda, uklanjanja otpada, recikliranja;

• treba da doprinesu većem društvenom blagostanju i kvalitetu života stanovništva.

1. **STRATEGIJA PRIVREDNOG RAZVOJA**

**U NOVOM OKRUŽENJU**

Svaka zemlja definiše ciljeve privrednog razvoja, metode i instrumente neophodne za dostizanje postavljenih ciljeva, ali i vreme potrebno za njihovo ostvarivanje. Ukoliko su ciljevi složeniji i veći, to je i vreme za njihovu realizaciju duže.

Za definisanje strategije razvoja i realizaciju ciljeva postavljenih u okviru strategije razvoja, važnu ulogu ima država. Ukoliko je država stabilnija i organizovanija, utoliko će ostvarivanje strategije privrednog, pa i ukupnog društveno-ekonomskog razvoja biti lakše.

Na strategiju razvoja utiču mnoge okolnosti, unutrašnje i međunarodne. Tako, na primer, možemo navesti uticaj globalizacije, kao svetskog procesa, na definisanje strateških pravaca razvoja. U isto vreme, proces tranzicije i sporost u njegovoj realizaciji utiče (negativno) na definisanje i realizaciju strateških ciljeva.

* 1. **Pojam strategije privrednog razvoja**

1. U ekonomskoj literaturi postoji više definicija strategije razvoja , ali se sve one mogu svesti na sledeći zajednički imenitelj: strategija je skup metoda pomoću kojih se dolazi do ostvarivanja osnovnih razvojnih ciljeva. Strategijom se trasiraju osnovni pravci željenih privrednih tokova u jednoj zemlji, čija realizacija treba da, u datom vremenskom inetrvalu, obezbedi ostvarenje ključnih razvojnih ciljeva. Od ostvarenja ključnih razvojnih ciljeva zavisiće, naravno i ostvarenje ostalih (parcijalnih) ciljeva koji iz njih proizilaze.

Strategija treba da identifikuje tri elementa i to: (1) komparativne prednosti zemlje od kojih se polazi (ono što imamo ili što možemo stvoriti), (2) osnovne strateške ciljeve (ono što želimo postići, to jest ono čemu se teži) i (3) puteve kojima se od komparativnih prednosti najlakše može doći do strateških ciljeva.

2. U složenim i specifičnim uslovima privređivanja, u kojima već dugi niz godina egzistira svetska privreda, postavlja se pitanje: da li je moguće uopšte uraditi i dosledno implementirati autentičnu strategiju privrednog razvoja? Možda bi ovde pitanje trebalo i ovako postaviti – da li je u današnjem svetskom ekonomskom poretku moguće napraviti autentičnu strategiju razvoja? Kada se kaže autentična, onda se misli na strategiju koju kreiraju oni čijim razvojnim interesima bi ona trebalo da doprinosi, što znači da se ne bi radilo o nametnutoj strategiji.

Odgovor na ova pitanja bi morao biti potvrdan. Svaka zemlja (velika ili mala, razvijena ili nerazvijena), mora imati strategiju svog privrednog razvoja. Ovo, iz razloga, što u složenim ekonomskim i političkim uslovima koji vladaju na svetskoj sceni, svaka zemlja mora kreirati sopstvene pravce dolaženja do glavnih (strateških) ciljeva polazeći od svojih komparativnih prednosti. Komparativne prednosti jedne zemlje mogu biti najrazličitije, kao što su recimo: geografski položaj, struktura i kvalifikovanost radne snage, obim akumulacije, proizvodni potencijal u industriji ili poljoprivredi, razvijen uslužni sektor, itd.

3. U samom postupku kreiranja sopstvene strategije, zemlje nailaze na određena (veća ili manja) ograničenja. Sva ta ograničenja se mogu podeliti na: (1) interna i (2) eksterna. Interna ograničenja mogu biti najrazličitija, počev od sistemskih, pa do strukturnih. Eksterna ograničenja su ona koja dolaze „spolja“, to jest iz eksternog (inostranog) okruženja. To su svi oni pozitivni ili negativni impulsi koji dolaze van granica konkretne zemlje. Eksterna ograničenja mogu biti mnogo snažnija od internih, nekada čak i nepremostiva. U svakom slučaju, koncipiranje dobre strategije mora uvažavati sva ograničenja, jer njihovim zanemarivanjem može doći do potpuno iskrivljene slike stvari, a na taj način, i do potpuno pogrešnog koncipiranja puteva pomoću kojih bi trebalo postići osnovne strateške ciljeve.

4. Vrlo važan momenat u koncipiranju privrednog razvoja je vreme, a samim tim i vrlo važan element u formulisanju sadržine same strategije. U tom kontekstu shvaćena, strategija predstavlja poželjni scenario dolaženja do željenih makroekonomskih ciljeva.Uzimanje razumnog vremenskog intervala (ne predugog, ali ne i prekratkog), u funkciji je definisanja načina najracionalnijeg prevazilaženja postojećih razvojnih ograničenja. Vremenski period za koji se koncipira strategija, određuje se i na bazi ključnih makroekonomskih ciljeva koji se mogu i moraju precizno vremenski odrediti. Strategija je, prema tome, pretvaranje određenih izbora u vremenski dimenzionirane akcije.

5. Nacionalne strategije razvoja, po mišljenju tržišnih fundamentalista nisu potrebne, jer postoji sistem maksimiziranja blagostanja na svetskom nivou. Ovakav stav se može kritikovati, iz prostog razloga, što svetski maksimum nije prost zbir nacionalnih maksimuma, bez obzira na veličinu i ekonomsku snagu pojedinačnih ekonomija. Uostalom, praksa je demantovala ovakve tvrdnje pa je dovoljno očigledno da, na svetskom nivou, blagostanje ne koriste svi podjednako.

Postoji najmanje tri razloga zbog čega treba koncipirati sopstvenu nacionalnu strategiju razvoja: prvo, zbog imperfektnosti tržišta, eksternalija i asimetrije informacija, tako da postoji potreba za državnom intervencijom i primenom vantržišnih rešenja, drugo, i sami kreatori ²Vašingtonskog konsenzusa² koji je bio zasnovan na osnovama ²reganomike² i ²tačerizma², prihvataju sada mnogo širu osnovu za formulisanje razvojnih strategija I treće, čak i regionalne grupacije najrazvijenijih tržišnih ekonomija (kao što je EU), propisale su obavezu formulisanja, ne samo zajedničkih, već i individualnih strategija razvoja, odnosno strukturnog prilagođavanja. Razvojna strategija mora da sadrži viziju društva za jedan duži vremenski period, ni predug, a ni prekratak (10-20 godina). U pitanju je evolucija ideje vodilje za donošenje odluka u promenljivim uslovima. No, bez obzira na njen dugoročan karakter, ona mora imati i svoj kratkoročni aspekt, jer je moguć uticaj mnogobrojnih razvojnih barijera u kratkom roku koji je u većini zemalja vrlo teško otklonjiv, a veliki broj ograničenja vezanih za kratak rok mogu totalno izgubiti na značaju u dugom vremenskom roku. Svaka nacionalna strategija razvoja mora pored kvantitativnih elemenata da obuhvati i kvalitativne elemente. Tako strategija mora da obuhvati sve segmente društva: privredu, državu i javni sektor, porodicu i pojedince.

6. Ovom prilikom treba naglasiti i to da strategija razvoja nije jednom zauvek data i nepromenljiva. Imajući u vidu da sadrži elemente koji su veoma fleksibilni i promenljivi, to je dokument koji sadrži nekoliko mogućih alternativa dolaženja do osnovnih strateških ciljeva. Ove alternative se drugačije zovu još i „scenariji razvoja“. Strategije, obično, imaju po dva scenarija: jedan optimističniji, a drugi pesimističniji. Optimističniji scenario pokazuje modus dolaženja do strateških ciljeva sa minimumom ograničenja, tako da su veličine koje u strategiji figuriraju (stopa rasta DP, uvoz, izvoz, efikasnost investicija, itd.) kvantitativno mnogo veće, od onih u pesimističnijem (konzervativnom) scenariju.

Da je strategija privrednog razvoja dokument od prvorazrednog značaja, govori u prilog i činjenica da o njoj odlučuju najviša državna tela. Naime, vlada konkretne države preuzima na sebe inicijativu koncipiranja nacionalne strategije razvoja i, u saradnji sa najeminentnijim privrednicima i ekspertima iz različitih oblasti, formira radnu grupu za izradu strategije, na čijem je čelu uglavnom ministar privrede. Radna grupa uvažava rad i ostalih institucija koje se bave privrednim razvojem, a to su, najčešće, ekonomski instituti koji se, takođe, aktivno uključuju u izradi strategije. Kada radna grupa postigne konsenzus oko strateških ciljeva, pravaca i osnovnih razvojnih prioriteta, pristupa se izradi strategije i konkretizaciji pojedinih njenih elemenata.

7. Sama izrada strategije je složen proces koji zahteva puno vremena (uglavnom nekoliko meseci). Nacrt strategije, zatim, ide na javnu raspravu koja može trajati nekoliko meseci i u tom periodu se vrše najrazličitije korekcije i usaglašavanja. Usvojena strategija u parlamentu, postaje zvanični dokument najvišeg ranga, koji se počinje implementirati.

**2.2. Uloga države u određivanju strategije**

**privrednog razvoja**

1. Država, u stvari, drži u svojim rukama i formulisanje, ali i implementaciju strategije razvoja, kao i monitoring mehanizme za kontrolu ostvarivanja određenih zadataka, sadržanih u datoj strategiji. Iako je za koncipiranje strategije ekspertski tim od neopisivog značaja, odgovornost za čitavu strategiju razvoja snosi, naravno i država, u odori nacionalnih vlada. I ne samo nacionalne vlasti, već u nekim situacijama i regionalne, pa čak i lokalne, mogu biti veoma značajne kako u procesu formulisanja, tako i u procesu implementacije. To sve, naravno, zahteva postojanje stabilne države.

Ono što je prioritetni zadatak države, odnosno sama startna pozicija od koje treba da krene, to je stvaranje uslova (podloge) za sprovođenje strategije razvoja. Drugim rečima, za ostvarivanje razvojnih ciljeva i zadataka utvrđenih strategijom mora se obezbediti izgradnja i funkcionisanje svih sistemskih mehanizama i institucija tržišne privrede. Izgrađena država mora donositi moderne zakone, ali i stvarati mehanizme za dosledno obezbeđenje njihove primene od strane svih učesnika. Konzistentnost zakona i zakonskih rešenja je vrlo bitan element koga takođe ne treba prenebregavati. Takođe, oni moraju odgovarati tržišnoj privredi, ali isto tako moraju biti i pravedni, to jest nediskriminatorni.

Osnovni zakoni koji su bitni za ekonomsku aktivnost i koji je pravno regulišu su: (1) zakon o svojini, (2) pravila i mehanizmi zaštite ugovora, (3) zakon o preduzećima, (4) zakon o stečaju i (5) antimonopolski zakon.

Naravno, efikasno sudstvo i druge prateće pravosudne institucije (tužilaštva, arbitraže, agencije, komisije) neophodni su kao glavni mehanizmi za obezbeđenje poštovanja zakona i ugovora.

2. Donošenjem svih glavnih sistemskih rešenja, koja su neophodan uslov funkcionisanja moderne tržišne privrede koja teži da čvrsto pozicionira svoje mesto u međunarodnoj podeli rada, država u stvari uspostavlja "pravila igre", a ekonomskim akterima ostavlja odlučivanje o poslu. Jedino ovakva uloga države može biti imanentna tržišnoj privredi i razvijenom demokratskom društvu.

3. U savremenim uslovima, država obavlja šest osnovnih funkcija bitnih za funkcionisanje moderne tržišne privrede: (1) obezbeđuje pravni sistem, kojim definiše "pravila igre" svim ekonomskim učesnicima; (2) vrši alokacionu funkciju, jer je ona u nekim oblastima privređivanja i vlasnik (krupni infrastrukturni sistemi); (3) vrši regulacionu funkciju, svuda gde tržišni mehanizam otkazuje ili gde država ima posebnog interesa; ( 4) vrši stabilizacionu funkciju, mehanizmima i instrumentima ekonomske politike; ( 5) vrši redistributivnu i socijalnu funkciju; (6) vrši razvojnu funkciju, sprovodeći razvojnu strategiju zemlje.

U svim savremenim tržišnim privredama, država vrši svoje funkcije maksimalno respektujući zakone i mehanizme tržišta. Ono što bi trebalo da bude pravilo, to je da država konkurentskim sektorima treba da obezbedi makroekonomsku stabilnost i povoljnu klimu za privređivanje, a ne da se distributivna i stabilizaciona funkcija toliko mešaju u oblast alokacije resursa, da vrlo često, sasvim negiraju alokacionu neprikosnovenost tržišta, pa čak direktno ugrožavaju i samu realizaciju tih distributivnih i stabilizacionih ciljeva.

Redefinisana uloga države u privredi, trebalo bi da stavi akcenat na dva elementa: (1) neposredna uloga države isključivo u regulisanim sektorima i (2) posredna kontrola u slobodnom tržišnom sektoru.

Kada je reč o regulisanom sektoru, onda treba reći da tu spadaju preduzeća sa državnom svojinom i od javnog interesa i to je sektor gde tržišni mehanizam ne može adekvatno izvršiti optimalnu alokaciju resursa. U regulisani sektor ne spadaju preduzeća sa državnom svojinom koja posluju u delatnostima u kojima dominiraju privatno-konkurentske firme i u kojima se alokacija resursa u, dominantnoj meri, obavlja delovanjem tržišta. Što se tiče obima učešća regulisanog sektora u stvaranju društvenog proizvoda, iskustva savremenih tržišnih privreda pokazala su da on ne sme preći granicu od 30%.

Međutim, ponekada se i u izrazito konkurentskim sektorima javlja potreba direktne državne kontrole, to jest selektivan odnos države prema nekim granama ili preduzećima u konkurentsko-tržišnom sektoru. Ovakve mere su opravdane jedino u dva slučaja: (1) u cilju pospešenja performansnosti nacionalne ekonomije na svetskom tržištu i (2) u cilju očuvanja unutrašnje socio-političke stabilnosti.

1) Kada je reč o poboljšanju performansnosti nacionalne ekonomije, gledano sa međunarodnog aspekta, onda selektivna uloga države u izuzetno konkurentskim sektorima privrede može dati veoma dobre rezultate. Ako se, recimo, proceni da postoje grane ili preduzeća koja uz državnu podršku mogu postati izrazito konkurentna na svetskom tržištu i bitno doprinositi performansnosti nacionalne ekonomije, pa čak postati nosioci privrednog razvoja jedne nacionalne ekonomije, ona moraju dobiti svesnu podršku i potporu države u svakom pogledu, što je naravno u interesu čitave ekonomije.

2) Drugi slučaj se praktikuje u skoro svim tržišnim privredama u okolnostima kada se ekonomija nalazi u ozbiljnoj krizi i, prevashodno, je motivisan realizacijom neekonomskih ciljeva društvenog razvoja. Ovakvi slučajevi dešavaju se onda kada određene značajne privredne grane koje zapošljavaju ogroman broj ljudi, pod uticajem najčešće egzogenih faktora, zapadnu u težak recesioni period. Ovakva situacija preti masovnim otpuštanjem radnika, ali i daljom multiplikacijom negativnih efekata, tako da država u cilju sprečavanja ovih negativnosti mora preduzeti određene mere selektivne podrške ovakvih sistema. Ovakvo delovanje države moglo bi se nazvati i anticikličnim. Sve ove mere selektivne državne podrške pojedinim granama i preduzećima konkurentskog sektora moraju se preduzimati krajnje oprezno i vremenski precizno ograničeno, naslanjajući se na precizno određenu strategiju razvoja zemlje.

4. Oblasti koje bismo mogli nazvati težištima državnog delovanja (pored delovanja u privredi), jesu: (1) socijalna zaštita (u koju ubrajamo i penzionu i zdravstvenu zaštitu), (2) zaštita prirodne sredine, (3) razvoj obrazovanja i nauke i (4) razvoj kulture.

Država bi, konačno, morala da se otrgne od direktnog intervenisanja u privredi (osim u izuzetnim slučajevima koji su malopre navedeni) i usredsredila se na one oblasti koje moraju biti predmet trajnog državnog intervencionizma. Još jednom treba naglasiti da su to delovanja vezana za kreiranje stabilnog makroekonomskog ambijenta, delovanja u regulisanim sektorima i naravno delovanje u oblastima koja smo nazvali "težištima državnog intervencionizma".

Na osnovu svega izloženog, treba konstatovati da postoji potreba kako slabljenja (u oblasti alokacije), tako i jačanja uloge države (u vršenju stabilizacione i distributivne funkcije). Na kraju, treba istaći da postoje i brojne prepreke koje koče usaglašavanje uloge države sa teorijski definisanim i u praksi funkcionisanja modernih tržišnih privreda afirmisanim standardima, a one su, pre svega, normativno-sistemske i pravno-političke prirode.

1. **TEORIJSKE OSNOVE REGIONALNOG RAZVOJA**
   1. **Regionalne razlike – najznačajniji izražajni oblik**

**neravnomernosti privrednog razvoja**

Neravnomernost privrednog razvoja svoj izraz dobija u različitim oblicima. Jedan od oblika te neravnomernosti sadržan je u različitom stepenu privredne razvijenosti pojedinih delova odnosno područja jedinstvenih državnih teritorija. Reč je, u stvari, o odnosu između razvijenih i nedovoljno razvijenih područja, to jest o regionalnim razlikama koje predstavljaju jedan od najznačajnijih oblika izražavanja neravnomernosti privrednog razvoja. Reč je, u stvari, o pojavi koja je u ekonomskoj stvarnosti svih zemalja sveta uvek prisutna. Naime, kao što je poznato, regionalne razlike su oduvek postojale i zato se s pravom, u teoriji privrednog razvoja, ističe da predstavljaju pojavu koja je stara, isto toliko, koliko i ljudsko društvo. Međutim, treba istaći da regionalne razlike u predindustriskom razvoju nisu dolazile do posebnog izražaja i nisu privlačile posebnu pažnju. Preokret nastaje sa početkom razvoja industrije kao posebne privredne delatnosti, a posebno sa njenim izrastanjem u vodeću privrednu delatnost. Zbog toga se regionalne razlike, uglavnom, vezuju za razvoj industrije, to jest za njen neravnomerni razvoj.

Navedene pojave - podela jedinstvenih državnih teritorija na područja sa različitim stepenom privredne razvijenosti - nametnule su potrebu da se počnu iznalaziti konkretna rešenja za njihovo otklanjanje, to jest relativiziranje velikih regionalnih razlika. U tom cilju, država je počela da vrši intervenciju i u oblasti regionalnog aspekta privrednog razvoja. Naime, država je počela da preduzima konkretne mere za ubrzanje razvoja nerazvijenih područja, na jednoj strani, i mere za otklanjanje prevelike koncentracije privrednih aktivnosti iz razvijenih područja, na drugoj strani, kako bi na toj osnovi došlo do ujednačavanja stepena privredne razvijenosti tih područja. Pri tome, te mere su u pojedinim zemljama bile različite. Međutim, one su skoro u svim zemljama bile vezane za razmeštaj industrije: (1) u nedovoljno razvijenim područjima vršena je izgradnja onih industrijskih kapaciteta koji bi omogućili ubrzanje nihovog razvoja, (2) u cilju otklanjanja preterane koncentracije, iz razvijenih područja, preduzimane su različite mere i to:

- administrativno ograničavanje izgradnje novih industrijskih objekata u pojedinim gradovima;

- preseljavanje pojedinih industrija iz zagušenih gradskih četvrti u bližu ili dalju okolinu;

- podsticanje većih prekoncentrisanih industrija da dislociraju pojedine svoje pogone ili da podižu nove u prigradskim i daljim privredno neizgrađenim područjima;

- neposredno pomaganje izgradnje industrije van određenih užih regiona (van gradova, van privredno razvijenih rejona i sl), itd.

**3.2** **Teorijske koncepcije regionalnom**

**razvoju**

Brojna pitanja vezana za probleme ekonomskog razvoja, u ekonomsku teoriju, su ulazila određenim redosledom. Taj redosled je, uglavnom, bio nametnut sledom istorijskih događaja i potrebom da se pojedina pitanja koja život nameće rešavaju, ređe kao pretpostavka pojedinačnih ingenioznih naučnika kojih je, doduše bilo, ali više u drugim naukama nego u ekonomiji. Sticajem mnogih okolnosti, pre svega, okupiranošću teoretičara rasvetljavanjem pojedinih ekonomskih principa, ideoloških preokupacija i problemima rasta, tek problematika regionalnog razvoja je došla u fokus razmatranja teoretičara relativno kasno. Teško je objasniti da je tako krupan problem, koji je daleko širi po svojim posledicama od ekonomskog, počeo da se ozbiljnije tretira tek u prvoj polovini 20. veka. Ali, kad je jednom ušao u razmatranje onda je regionalni razvoj postao preokupacija teoretičara različitih struka: ekonomista, sociologa, demografa, politikologa, planera, matematičara, itd.

Regionalnom razvoju se, u ekonomskoj teoriji, poklanja pažnja sa velikim zakašnjenjem. To nije sprečilo naučnike različitih profila da se, iz različitih uglova, bave problemima regionalnog razvoja, pa samim tim i da formiraju određene teorije u ovoj oblasti. Najpoznatije su dve: teorija polova rasta (Fransoa Peru) i teorija specijalizacije i kompleksnog razvoja (potekla od sovjetskih teoretičara).

**3.3. Teorija lokacije**

1. Teorija lokacije predstavlja prvi pokušaj zaokruženog teorijskog pogleda na pitanje regionalnog razvoja. Rodonačelnici ove teorije su Johan fon Tinen i Alfred Veber.

Tinen je još u prvoj polovini XIX veka postavio teoriju o razmeštaju poljoprivredne proizvodnje poznatu kao „Tinenovi krugovi“. Za objašnjenje razmeštaja poljoprivredne proizvodnje Tinen je uzeo postojanje jednog izolovanog grada koji se snabdeva iz jednog, takođe, izolovanog poljoprivrednog regiona. Osnovni kriterijum lociranja pojedinih poljoprivrednih grana oko grada, po Tinenu, bili su transportni troškovi, pa se to lociranje poljoprivredne proizvodnje vrši u vidu koncentričnih krugova.

U prvom koncentričnom krugu, najbliže gradu, lociraće se proizvođači mleka i povrća; drugi koncentrični krug baviće se proizvodnjom drva za ogrev; u zoni 3, 4 i 5 proizvodiće se žitarice, a u poslednjoj, zoni 6, lociraće se proizvođači stoke.

2. Za razliku od Tinena, A. Veber razmatra mogućnost lokacije industrijskih i to, pre svega, prerađivačkih preduzeća. U želji da obuhvati sve faktore lokacije on ih deli na: opšte (faktore koji važe za sve vrste industrije) i posebne (karakteristične samo za pojedine vrste industrijskih preduzeća). Analizirajući detaljno opšte i posebne faktore on, konačno, kao najuticajnije faktore lokacije izdvaja: (1) troškove transporta, 2) troškove radne snage i (3) troškove aglomeracija.

Zbog svoje uskosti i apstraktnosti, teorija lokacije nije dostigla neku bitniju razradu i popularizaciju, ali je ipak značajna jer predstavlja prvi korak u postavljanju temelja teoriji regionalnog razvoja.

**3.4. Teorija polova rasta**

1. Teorija polova rasta predstavlja, do sada, najzaokruženiji teorijski koncept regionalnog razvoja, koncept koji je podvrgavan mnogim kritikama, ali i inovacijama, razradama i dopunama. Tvorac ove teorije je francuski ekonomista Fransoa Peru, koji u nekoliko svojih radova daje temelje ove teorije; koji su široko razrađivani od njegovih sledbenika: G. Mirdala, L. Davena, J. Mijoa i drugih.

Za razliku od klasične i neoklasične škole, koja tvrdi da se u procesu privrednog razvoja ravnoteža uspostavlja putem tržišnog mehanizma, F. Peru je pošao od činjenice da je ekonomska neravnoteža prirodna, da je privredni rast neravnomeran (u vremenu i prostoru). Umesto kao slabost, F. Peru uzima kao pozitivnu situaciju da se pojedini razvojni impulsi, kapaciteti koncentrišu samo na određenim mestima, na određenom prostoru i to, u stvari, predstavlja pol rasta. Polovi rasta, odnosno formirani industrijski kompleksi, moraju biti dovoljno jaki da preko cena, robnih i novčanih tokova šire svoja podsticajna dejstva i na dotle nedovoljno ekonomski aktivirana područja. Efekti polarizacije prethode i dobrim delom uslovljavaju nastajanje efekata širenja.

2. Za razumevanje teorije polova rasta ključne su tri tačke. Prva tačka leži u činjenici da se, u procesu privrednog razvoja, izmena privredne strukture vrši pojavljivanjem jednih industrijskih grana i nestajanjem drugih pod dejstvom različitih faktora. One industrijske grane koje imaju višu stopu rasta imaju najveći uticaj na privredna kretanja u određenom regionu. Druga ključna tačka jeste da se privredna struktura jedne nacionalne privrede menja difuzijom rasta jedne industrijske grane (ili više industrijskih grana). ²Činjenica gruba, ali ispravna je sledeća: rast se ne pojavljuje svuda i u isto vreme: on se manifestuje u tačkama ili polovima rasta sa različitim krajnjim efektima na celokupnost privrede².Treća tačka oslonca teorije polova rasta vezana je za dinamičku integraciju privrednih kretanja u ovoj teoriji. F. Peru i njegovi sledbenici smatraju da pažljivo odabrane tačke polova rasta (grane ili grupacije preduzeća koje dominiraju) mogu se povezivati i na taj način stvarati osovine razvoja koje dominiraju jednim regionom i šire pozitivno dejstvo na čitavu nacionalnu privredu. Na taj način, ostvaruje se određena dinamika rasta: jedni polovi rasta i osovine razvoja se gube, drugi jačaju stvarajući novu pokretačku snagu u pojedinim regionima i privredi kao celini.

3. Ne ulazeći šire u teorijske varijacije teorije polova rasta i u interpretacije sledbenika F. Perua, na osnovu prethodnog prikaza ove teorije može se zaključiti: (a) teorija polova rasta predstavlja bitnu komponentu u prilazu regionalnom razvoju, kao argumentovana i zaokružena koncepcija; (b) teorija polova rasta je očito nastala temeljnim izučavanjem istorijskih činjenica, koje insistiraju na dvema karakteristikama privreda mnogih zemalja: prvo, neravnomernost u regionalnom razvoju kao posledica niza faktora; drugo, u toj neravnomernosti (polarizaciji) leže tačke oslonca (dominacije) koje predstavljaju polove rasta budućeg razvoja; (c) teorija polova rasta ugrađuje odgovarajuće dinamičke komponente u sagledavanje regionalnog razvoja. Ima se utisak, međutim, da ova teorija taj dinamizam iskazuje ex post, ispravljajući postojeće stanje strukture, s jedne strane i koristeći prednosti potencijala pojedinog regiona, s druge strane. Isto tako, F. Peru gotovo isključuje ostale relevantne faktore insistirajući samo na ekonomskim, što ovoj teoriji daje veću dozu uopštenosti od dopuštene. Mnogi regioni u praksi nisu napredovali ili su propali, iz čisto ekonomskih razloga.

**3.5. Teorija izvozne orijentacije regiona**

1. Teorija izvozne orijentacije regiona ne spada u red teorija (poput prethodne) koje su imale veliki uticaj na teorijsku misao i praktične poteze u rešavanju problema regionalnog razvoja. Ova je teorija, međutim, interesantna što daje originalan pristup za brži razvoj pojedinih regiona. Njen tvorac Daglas Nort uspostavlja direktnu funkcionalnu zavisnost između privrednog rasta regiona i rasta izvoza tog regiona.

Stavljajući izvoz regiona u prvi plan, D. Nort ukupnu privrednu strukturu regiona deli na dva dela: (1) proizvodnja regiona namenjena izvozu i (2) proizvodnja regiona namenjena domaćem tržištu.

Teorijska koncepcija izvozne orijentacije regiona podrazumeva specijalizaciju regiona za proizvodnju određenih proizvoda koji će se izvoziti. Izvozom se, po Nortu, najbrže dolazi do povećanja dohotka datog regiona, što naravno ima niz pozitivnih posledica na otvaranje novih preduzeća, veću zaposlenost i druge ekonomske efekte. Razvoj pojedinih grana čija je roba namenjena izvozu treba da privuče ulaganja u razvoj ostale privrede i na taj način bi se dobio multiplikativni efekat spoljne trgovine. Nort ide i dalje pa u određivanju granica pojedinih regiona polazi, konsekventno svojoj teorijskoj premisi, od jednostavnog kriterija: region se proteže sve dotle dokle dopiru kapaciteti koji čine osnovu za njegov izvoz.

2. Značaj ove teorije je nesporna zbog njene jednostavnosti i apstrakcije niza različitih činilaca od kojih zavisi razvoj regiona. Smatramo da se značaj izvoza svake zemlje, njena otvorenost prema inostranstvu, pa samim tim i pojedinačnih regiona, ne može osporiti. Ova teorijska koncepcija ima, međutim, niz slabosti: (a) razvijati izvoznu privrednu strukturu bez prethodne provere te proizvodnje na domaćem tržištu je gotovo nemoguće, (b) insistiranjem na proizvodnji za izvoz po svaku cenu zanemarene su prirodne i istorijski nastale karakteristike svakog regiona, (c) ekonomski rast regiona ne mora biti upravno srazmeran rastu izvoza. Vrlo često se na izvozu ekonomski gubi, ali postoji niz faktora za njegovo opstajanje i (d) previše se u ovoj koncepciji insistira na samostalnosti regiona. U praksi je svaki region samo relativno samostalan. Ta relativnost naročito dolazi do izražaja kada su u pitanju spoljno-ekonomski odnosi (u tom slučaju, češće se podvrgavaju interesima cele privrede).

**3.6. Teorija specijalizacije i kompleksnog razvoja**

1. Teorija specijalizacije i kompleksnog razvoja potiče, uglavnom, od autora iz bivšeg Sovjetskog Saveza, koji je kao i ostale socijalističke zemlje imao velike regionalne razlike. Uz to, njihov ukupan stepen razvijenosti bio je vrlo nizak. I najzad, sve ove zemlje su, u svojim planovima i ideologiji, visoko rangirale ekonomsku i svaku drugu jednakost. To je zahtevalo intenzivni razvoj u celini, a s druge strane, ublažavanje i prevazilaženje razlika u razvijenosti pojedinih regiona. Teoretičari specijalizacije i kompleksnog razvoja su smatrali da za ovakav način regionalnog razvoja, pored teorijske doslednosti, postoje još dva bitna preimućstva: socijalizam kao sistem i centralno planiranje kao instrument ostvarivanja postavljenih ciljeva.

Za razliku od teorije polova rasta, gde se insistira na polarizaciji, koncept specijalizacije i kompleksnog razvoja u startu izbegava tu teorijski „ugrađenu“ neravnomernost. Polazi se od toga da je specijalizacija nužnost iz mnogih razloga: prirodna bogatstva, saobraćajne i druge infrastrukturne prednosti, karakteristike stanovništva i sl. Stvaranje i razvijanje samo specijalizovanih grana u jednom regionu ne bi dalo zadovoljavajuće efekte pa je potrebno razvijati i grane koje će biti komplementarne sa granama specijalizacije. Još konkretnije, „proizvodni kompleks u svakom regionu obrazuje tri grupe grana: (1) vodeću ulogu imaju grane specijalizacije u kojima dati region treba da postigne viši nivo produktivnosti rada u odnosu na druge regione. Grane specijalizacije predstavljaju prema tome srž proizvodnog kompleksa, one bitno utiču na tempo razvoja i strukturu privrede i stanovništva u regionu, opredeljuju njegov osobeni proizvodni profil. Na osnovu njih se ostvaruje teritorijalna podela rada i komplementarnost proizvodnje između regiona, budući da je specijalizovana proizvodnja dobrim delom namenjena potrebama drugih regiona; (2) sledeću grupu u proizvodnom kompleksu sačinjavaju industrijske aktivnosti akcesorskog karaktera, direktno zavisne od specijalizovanih grana sa kojima stoje u tesnoj proizvodnoj sprezi. Obično su to grane za proizvodnju ili oplemenjivanje sirovina potrebnih vodećoj specijalizovanoj industriji ili grane koje predstavljaju dalje sukcesivne tehnološke stadijume. Skupina tih grana zavisi od karaktera specijalizacije regiona... (3) treću grupu, najzad, obrazuju grane za proizvodnju predmeta široke potrošnje namenjenih, uglavnom, potrebama samog regiona, a zasnivaju se na pretežnom korišćenju unutrašnjih regionalnih izvora. Njihov razmeštaj nije neposredno uslovljen karakterom specijalizacije regiona, već su one nužne kod bilo kakvog pravca razvoja, jer zadovoljavaju neke opšte potrebe privrede i stanovništva na određenoj široj teritoriji.“

2. Napred predstavljeni koncept regionalnog razvoja deluje privlačno i čini se premošćava protivrečnosti prethodnih teorija. Postoji, međutim, još niz teorijskih pitanja koja su i od praktičnog značaja. Prvo i najvažnije se odnosi na dilemu objektivnog određivanja grana specijalizacije. To mogu biti grane koje proizvode za druge regione unutar zemlje, grane koje se oslanjaju na prirodna bogatstva ili neke druge prednosti te vrste.

Regioni neće biti zainteresovani za specijalizaciju ukoliko im to ne obezbeđuje dugoročno povoljan status u okviru nacionalne privrede. Za to je potrebno imati i valjanu ekonomsku politiku. Jer, ako jedan region, na primer, proizvodi odgovarajuće strateške sirovine, a one su cenovno potcenjene, teško će doći i do specijalizacije toga regiona i do njegovog ukupnog napretka, a samim tim će izostati kompleksnost u razvoju. Postavlja se, takođe, pitanje intenziteta specijalizacije. Svaka potpuna specijalizacija određenog regiona, bez odgovarajućih alternativa, može biti pogubna po taj region pri promenama koje se dešavaju na domaćem ili inostranom tržištu. Konačno, kompleksni razvoj zahteva eliminisanje subjektivizma u ponašanju i donošenju odluka vezanih za regionalni razvoj. Potrebna je dugoročna procena svih relevantnih faktora, pored čisto ekonomskih efekata oceniti i demografske, socijalne, ekološke, političke i druge posledice određenog načina regionalnog razvoja.

**3.7. Pokazatelji za utvrdjivanje stepena regionalne razvijenosti**

1. Pod regionalnim razvojem se podrazumeva proces započinjanja, strukturiranja i dostizanja održivog razvoja, pri čemu je važno uzeti u obzir složenu regionalnu situaciju i primeniti adekvatne postupke i instrumente. Pojam regiona može da se odnosi na: 1) kompleks od više država koji su povezani ekonomskim i drugim interesima; 2) manje delove unutar jedne države, pri čemu se podela vrši na osnovu ekonomskih principa, kao što su: sirovinska baza, tržište rada, transportne prednosti i slično. Osnovni elementi koji su uticali na povećanje značaja regionalnog razvoja su:

- region je važan izvor kadrovskih, institucionalnih i finansijskih resursa,

- regionalna privreda je sastavni deo nacionalne privrede, ali je region centar i sedište privrednih aktivnosti koji u velikoj meri utiče na perspektivu ukupnog razvoja,

- razvoj se postiže ulaganjem u pojedine privrede regiona, ali je presudan pristanak lokalnih faktora,

- region ima mehanizme, kojima može stvarati povoljno i stimulativno okruženje, što može biti od presudnog značaja.

2. Preduzimanje mera za razvoj pojedinih regiona, u cilju prevazilaženja regionalnih razlika, nije moguće bez utvrđivanja nivoa razvijenosti svakog pojedinačnog regiona. Globalno je to moguće uraditi, uz korišćenje odgovarajućih pokazatelja, na dva načina: (a) utvrditi razvijenost svakog regiona, u odnosu na druge regione i zemlju kao celinu, za isti vremenski period i (b) posmatrati razvijenost svakog pojedinačnog regiona u dva različita vremenska perioda (na primer, na početku razvoja i u nekoj višoj fazi). U praksi su ova dva načina komplementarna i primenjuju se istovremeno.

3. Što se tiče pokazatelja kojim se utvrđuje nivo razvijenosti regiona njih ima više i možemo ih podeliti na: (1) osnovne i (2) dopunske pokazatelje.

U osnovne pokazatelje ubrajamo: (1) nacionalni dohodak per capita, odnosno društveni proizvod per capita; (2) struktura privrede; (3) ekonomska struktura stanovništva (odnos poljoprivrednog i nepoljoprivrednog stanovništva); (4) procenat zaposlenih u radno sposobnom stanovništvu; (5) procenat pismenih u odnosu na stavništvo iznad 10 godina; (7) osnovna sredstva po aktivnom stanovniku; (8) broj zaposlenih u industriji na 1000 stanovnika; (9) nivo opšte produktivnosti (društveni proizvod po privredno aktivnom stanovniku).

U dopunske pokazatelje spadaju, pre svega, oni koji se odnose na razvijenost infrastrukture i pokazatelje ličnog i opšteg standarda, a to su: (1) broj telefona (fiksnih i mobilnih) na 1000 stanovnika; (2) broj radio, tv aparata i Internet priključaka na 1000 stanovnika; (3) broj automobila na 1000 stanovnika; (4) promet trgovine na malo po stanovniku; (5) broj lekara na 1000 stanovnika; (6) srednje trajanje života u određenom regionu.

I pored toga što pojedini faktori i sami izuzetno mnogo govore o nivou razvijenosti nekog regiona, ipak je potrebno da se uzme veći broj faktora i na taj način sagledaju karakteristike svakog regiona. Uzimanje većeg broja faktora i njihovo kvantificiranje omogućava da se za svaki region sagleda rang razvijenosti, odnosno odstupanje naviše ili naniže, od određene crte tačne ili prosečne vrednosti, stepena razvijenosti zemlje kao celine.

1. **STANOVNIŠTVO KAO FAKTOR PRIVREDNOG RAZVOJA**
   1. **Teorijski pristup razmatranju stanovništva**

Tokom vremena razmatran je uticaj stanovništva na društvenog blagostanje i životni standard. Teorijskim pristupom razmatranja stanoništva bavili su se stari Kinezi, Rimljani, jevrejske svete knjige, pisci islamskog određenja, Džon Graunt, Viljem Peti, Maltus i mnogi drugi.

Stari Kinezi zastupali su tezu da značajno povećanje broja stanovnika može negativno odraziti na životni standard (Konfučije). Istovremeno, oni su analizirali i probleme koji su predstavljali prepreke brzog porasta stanovništva kao što su nestašica hrane koja utiče na mortalitet, rano sklapanje brakova koje povećava smrtnost odojčadi itd.

Platon i Aristotel su razmatrali pitanje optimuma stanovništva obzirom na grčke državice/gradove. Platon, takođe, predlaže mere za kontrolu rađanja; obrnuto, ako dođe do opadanja stanovništva, on predlaže mere za ranije sklapanje brakova, viši natalitet, ili imigracije sa drugih područja. Aristotel je raspravljao o mogućnostima sprečavanja prekobrojnog stanovništva (pri tome, pominje primenu abortusa i ostavljanje dece).

Rimljani su govorili o stanovništvu sa aspekta velike imperije. Ciceron je bio za monogamiju, a odbacio je Platonovu ideju o zajedničkom životu žena i dece. Rimljani su bili protiv celibata, a brak je za njih osnovan za proklamaciju.

Jevrejske svete knjige su na prvo mesto stavile proklamaciju (“množite se...”, Sveto pismo), a neplodnost je smatrana kao velika nesreća. Rani srednjovekovni hrišćanski pisci razmatrali su problem stanovništva sa etičkog stanovišta (osuđivanje poligamije, razvoda, čedomorstva itd.).

Problemom stanovništva bavili su se i pisci islamskog određenja (Ibn Haldun). Prema njima gusto naseljeno stanovništvo dovodi do višeg standarda života, ono dozvoljava veću podelu rada, efikasniju upotrebu prirodnih izvora, kao i vojnu i političku sigurnost.

Takođe, treba reći da se u predkapitalističkim (agrarnim) društvima stanovništvo izučavalo polazeći od uslova ekonomskog stanja (usklađivanje veličine stanovništva prema mogućnostima njihove ishrane). Željeni broj stanovnika određivan je upotrebljivom poljoprivrednom površinom i visinom prinosa.

Sa daljim napretkom proizvodnje dolazi i do razvoja novih teorija o stanovništvu. Polazeći od značaja poljoprivrede, merkantilisti su i u pogledu razvoja stanovništva zastupali optimistička shvatanja jer, se kroz rast poljoprivredne proizvodnje stvaraju uslovi za ishranu stanovništva.

Što se tiče razvoja demografskih teorija u XVII veku, značajna je pojava empirijskih istraživanja o stanovništvu, koja su kasnije poslužila kao osnov za analizu i izvođenje teorijskih zaključaka. Posebno su interesantna istraživanja Džona Graunta, Viljema Petija, Tempela i drugih. U njihovim radovima zastupa se teza o stanovništvu kao izvoru moći i bogatstva. Peti je isticao da je malobrojnost stanovništva stvarno siromaštvo jedne države. Razmatranja o stanovništvu u XVIII veku u osnovi su pesimistička gledanja na mogućnost njegovog porasta. Nešto kasnije se razvija i demografska statistika, organizacijom popisa stanovništva i registrovanjem najvažnijih događaja u vezi sa stanovništvom.

Svoj puni, istina pesimistički izraz, teorija o stanovništvu nalazi u Maltusovom “Eseju o stanovništvu”. Po Maltusu, razvoj stanovništva se kreće po večnom “prirodnom” zakonu uvećavajući se iznad raspoloživih sredstava za život.

Ostali činioci (društveni, socijalni i drugi) ne uzimaju se u razmatranje, već se stanovništvo posmatra izolovano, uz isticanje da se ono uvećava po geometrijskoj progresiji, a sredstva za njegovo izdržavanje po aritmetičkoj. Na ovaj način želi se pravdati beda i siromaštvo stanovništva. Ovim stavom Maltus je uspeo da postigne uspeh i trajnost svog učenja. Takođe je jasno uočljiva i necelovitost Maltusova učenja, jer ne posmatra stanovništvo u celini, već samo njegov deo.

U Maltusovom učenju oseća se, takođe, odsudstvo progresa i delovanja povećanja produktivnosti rada u porastu poljoprivredne proizvodnje.

Istina, Maltusovo učenje dugo se održalo, a bilo je podvrgnuto kritici i pre Marksa. Među kritičarima treba pomenuti Rikarda Džonsa, koji pravilno uočava da je razvoj stanovništva ne samo pod uticajem bioloških već istorijskih, društvenih, socijalnih i drugih faktora, a takođe kritikuje i osnovnu tezu Maltusa o rastu stanovništva i sredstava za njegovo izdržavanje.

Razmatranje odnosa stanovništva i ekonomskog razvoja može se naći i u radovima predstavnika klasične škole političke ekonomije, a naročito Smita i Rikarda, takođe, kroz analizu kapitalističkog načina proizvodnje. Marks šire razmatra pitanje međuzavisnosti stanovništva i privrede. Međutim, Marks nije problem stanovništva posebno proučavao, niti je dao opštu teoriju, već se bavio analizom ponude i tražnje radne snage u kapitalizmu. Marks analizu obavlja u konkretnim društvenim uslovima u okviru kapitalističkog načina proizvodnje, gde važi i poseban zakon o stanovništvu. Uvažavajući delovanje tehničkog progresa i tehnološkog napretka Marks optimistički gleda na razvoj stanovništva, kome sredstva za izdržavanje ne mogu biti ograničenje kako je to tvrdio Maltus. Nakon Marksa u pogledu teorije o stanovništvu mogu se pomenuti neomaltuzijanci, čiji je osnov Maltusovo učenje, koje pledira na ograničenju broja stanovnika kao uslovu privrednog i društvenog razvoja.

**4.2.** **Simbioza demografskih promena i privrednog razvoja**

Šest hiljada godina pre naše ere je živelo 5 miliona ljudi na Zemlji, prema nekim procenama. Milion godina je trebalo da se od dva i po miliona ljudi dođe na 5 miliona. Blizu osam hiljada godina kasnije, oko 1650. godine naše ere, stanovništvo sveta iznosilo je 500 miliona. Dva veka su prošla dok se ovaj broj udvostručio. Zatim je broj stanovništva (do 1930.god.) udvostručen za 80 godina. U sadašnjoj situaciji, treba oko 37 godina da se stanovništvo udvostruči. Najveće povećanje stanovništva poslednjih decenija beleži se zemljamae u razvoju. Sredinom šezdesetih godina prošloga veka u Aziji je živelo više ljudi nego 1920. godine u celom svetu.

Visoka stopa mortaliteta uvek je neutralisala efekte visokog nataliteta. Ljudski vek je bio kratak, ljudska vrsta je odmah u početku bila pogođena visokom smrtnošću novorođenčadi i dece, a zatim pokošena bolestima i epidemijama protiv kojih je bila nemoćna.

Nova era nastaje u XIX veku, kada pod uticajem snažnijeg privrednog, naučno-tehnološkog, socijalnog i kulturnog razvoja dolazi do značajnog opadanja stope nataliteta. Ovo nije dovelo do smanjivanja broja stanovnika, jer se istovremeno, i opet gotovo uporedo sa smanjenjem nataliteta, smanjivao i mortalitet. Međutim, u nerazvijenim regijama sveta se zadržala visoka stopa nataliteta. Do dvadesetih godina prošloga veka, tu stopu, pratila je i visoka stopa mortaliteta. Od tada, smrtnost počinje naglo da se smanjuje u današnjim zemljama u razvoju, i produžuje se životni vek.

Nakon II svetskog rata, privredni razvoj razvijenih zemalja pozitivno je uticao na medicinsku zaštitu i suzbijanje epidemija. Smrtnost dece je opala, a ljudski vek se osetno produžio. Kao što su privredni i medicinsko - socijalnoi razvoji išli paralelno, tako isto se uporedo kretala evolucija nataliteta i smrtnosti.

Zemlje u razvoju su mogle da u znatnoj meri koriste pogodnosti koje su u medicinskoj, posebno antiepidemiološkoj sferi ostvarile razvijene zemlje, koje su bile spremne da rezultate progresa na tom polju prenesu na nerazvijeni deo sveta, stavljanjem na raspolaganje pronalaske, lekove, medicinsku pomoć, neposredno i kroz međunarodne institucije, pre svega Svetsku zdravstvenu organizaciju. Ali, ekonomski, naučni, socijalni i kulturni razvoj siromašnih zemalja nije ni približno pratio tu evoluciju u zdravstvenom domenu. Usled toga, smrtnost je naglo opala zbog medicinskog progresa, a natalitet je ostao visok zbog opšte socio-ekonomske zaostalosti. Nastala je hronična i krajnje dramatična neravnoteža.

Najrasprostranjenija shvatanja upućuju na intenzivnu kontrolu rađanja, planiranje porodice, da bi se na taj način (u daljoj budućnosti) normalizovalo stanje, usklađujući kretanje nataliteta s tendencijama kretanja smrtnosti u zemljama u razvoju. Međutim, koliko god su kontrola rađanja i planiranje porodice neophodni, kroz njih nije moguće postići željeni rezultat, da se u mnogim zemljama u razvoju uspostavi ravnotežni odnos između rađanja i smrti, tj. da se time normalizuje porast stanovništva, da ne bi neutralizovao razvojne napore tih zemalja.

Retko kada se u razvijenim zemljama preduzelo nešto da se smanji stopa priraštaja stanovništva, naprotiv, a stopa se ipak smanjivala, jer je socio-ekonomski i kulturno-obrazovni razvoj bio konstantan i značajan. Nasuprot tome, u nizu nerazvijenih zemalja je poslednjih decenija izgrađena politika i preduzimane su mere kontrole rađanja, a da nije došlo do ozbiljnjeg smanjivanja stope rađanja i priraštaja, jer za to nije bilo ekonomskih, socijalnih i kulturnih i drugih preduslova.

**4.3. Međuuslovljenost demografskih promena i privrednog razvoja**

Stanovništvo se, za razliku od ostalih faktora privrednog razvoja, pojavljuje kao proizvođač i kao potrošač, odnosno ima dvostruki uticaj na privredni razvoj jedne zemlje. Stanovništvo u ulozi proizvođača (radni potencijali) učestvuje u stvaranju novostvorene vrednosti, tj. nacionalnog dohotka. Naime, jedan deo ukupnog statnovištva - radno sposobnog - zajedno sa sredstvima za rad i predmetima rada predstavlja osnovne elemente materijalne proizvodnje i privredne aktivnosti uopšte. Pored toga, od veličine radno sposobnog stanovništva sa kojim jedna zemlja može da raspolaže zavisi privredni razvoj. Ali, isto tako, uticaj radno sposobnog stanovništva na povećanje dohotka nije jednako u svim etapama privrednog razvoja. Na nižem stepenu razvijenosti privrede radni potencijali predstavljaju odlučujući faktor koji doprinosi povećanju nacionalnog dohotka. Kasnije, na višem stepenu razvijenosti na povećanje dohotka sve više utiču drugi faktori, a manje radni potencijali, odnosno kadrovi.

Kao potrošač, stanovništvo ne samo da učestvuje u finalnoj raspodeli nacionalnog dohotka (lična potrošnja) nego i svojom potražnjom stimuliše proizvodnju, postavljajući joj određene zahteve u pogledu obima i kvaliteta, odnosno opredeljuje okvire unutrašnjeg tržišta.

Prema tome, stanovništvo u različitim vidovima učestvuje u svim osnovnim momentima proširene reprodukcije i utiče na karakter i tempo privrednog razvoja.

Dalja karakteristika stanovništva, koja je u korelaciji sa karakterom i stepenom ekonomskog razvoja, jeste prirodno kretanje stanovništva. Istraživanja vršena poslednjih nekoliko decenija pokazala su da sa porastom stepena privrednog razvoja opada stopa prirodnog priraštaja stanovništva, što znači da regioni jedne zemlje sa višim stepenom privredne razvijenosti imaju nižu stopu priraštaja stanovništva. Nizak stepen ekonomskog razvoja prati visoka stopa prirodnog priraštaja stanovništva, uz istovremenu agrarnu prenaseljenost. Naime, zemlje sa niskim dohotkom po stanovniku karakteriše i vrlo visoka stopa nataliteta, ali i mortaliteta, što opet, uslovljava nepovoljnu starosnu strukturu, koja se negativno odražava na ekonomski razvoj. Nasuprot ovome, u državama sa višim stepenom ekonomske razvijenosti ne samo što je niža stopa nataliteta nego je osetno niža i stopa mortaliteta, što doprinosi povoljnoj starosnoj strukturi, odnosno produženju radnog veka radno sposobnog stanovništva.

Promene u ekonomsko - socijalnoj strukturi stanovništva u proteklom periodu nose pečat ekonomskih procesa koji su se tada odvijali. Jedna od najbitnijih promena ekonomske strukture stanovništva odnosi se na apsolutno i relativno smanjenje poljoprivrednog stanovništva, odnosno transfer poljoprivrednog u nepoljoprivredno stanovništvo. Brzina kojom se ovaj proces odvija predstavlja važan indikator nivoa i tempa ekonomskog razvoja jednog područja. Ukoliko je tempo ekonomskog razvoja intenzivniji, utoliko će biti i brži porast učešća nepoljoprivrednog stanovništva u ukupnom stanovništvu, odnosno brže će se odvijati transfer stanovništva iz sela u grad, iz primarnog u sekundarni i tercijalni sektor. Naime, veliki transfer stanovništva sa sela u grad, te nemogućnost privrede da apsorbuje raspoloživi fond radno sposobnog stanovništva, dovode su do izuzetno visokih migracionih kretanja. Demografsko pražnjenje seoskih, brdsko - planinskih i prigraničnih područja, s jedne i preterana koncentracija stanovništva u velikim gradskim centrima, s druge strane, ima je višestruko negativno dejstvo na ukupan ekonomski razvoj.

**4.4. Demografska tranzicija**

Istorijski aspekt procesa razvoja stanovništva pokazuje nekoliko razvojnih etapa za koje su karakteristični određeni odnosi između komponenti prirodnog kretanja stanovništva (natalitet i mortalitet), specifične tendencije kretanja tih komponenti, kao i adekvatne promene u raznim strukturama društva.Jedna od dominirajućih savremenih teorija, što razvoj stanovništva prikazuje kao proces etapnog razvoja koji je uslovljen i koji se odvija u uskoj povezanosti sa etapama društveno - ekonomskog, razvoja jeste teorija demografske tranzicije.Ova teorija se temelji na dvema bitnim postavkama:

a) da je to istorijski proces koji je pod neposrednim uticajem faktora društveno ekonomskog razvoja,

b) da demografska tranzicija sadrži promene u natalitetu, mortalitetu i prirodnom priraštaju, te promene u demografskim i ekonomsko - socijalnim strukturama društva.

Demografska tranzicija ima anticipativni karakter, odnosno stanovništvo beleži veću stopu rasta u odnosu na stopu privrednog rasta. Odnos između mortaliteta i nataliteta prema nivou privredne razvijenosti takođe potvrđuje da li demografska tranzicija ima anticipativni karakter. Da demografska tranzicija ima anticipativan tok pokazuje i preobražaj karakterističnih struktura stanovništva. U ovom pogledu su od značaja tri strukture: poljoprivredno - nepoljoprivredno stanovništvo, seosko - gradsko i obrazovna struktura stanovništva. U toku demografske tranzicije one se na tipičan način preobražavaju. S opadanjem mortaliteta i nataliteta pomenute strukture se bitno menjaju, a njihove promene zavise od privrednog razvoja. Posmatrane strukture stanovništva se menjaju pod uticajem privrednog razvoja, ali i privredni razvoj utiče na promene u posmatranim strukturama stanovništva. Uticaj zaposlenosti i socijalnog razvoja na anticipativni tok demografske tranzicije više dolazi do izražaja u manje razvijenim zemljama. Zaposlenost je u njima u većoj meri odlučujući činilac privrednog rasta nego u razvijenim zemljama.

**4.5. Ekonomska struktura stanovništva**

U literaturi se objašnjavaju različite parcijalne strukture stanovništva, odnosno strukture stanovništva prema pojedinim obeležjima. Najčešća se ističe sledeća klasifikacija parcijalnih struktura:

- prvu grupu sačinjava biološka (demografska) struktura u kojoj su bez sumnje najznačajnije parcijalne strukture: struktura po polu, po godinama, ali u ovu grupu još ulaze struktura prema plodnosti, bračnom stanju i neke druge;

- drugu grupu sačinjava ekonomsko-socijalna struktura u kojoj su najvažnije parcijalne strukture: struktura prema ekonomskoj aktivnosti, prema delatnostima, zanimanju, položaju u zanimanju, prema sektoru vlasništva, prema aglomeracijskim obeležjima, etnička struktura itd;

- treću grupu sačinjava intelektualna ili obrazovna struktura koja obuhvata strukturu stanovništva prema pismenosti, školskoj spremi i ostalim prosvetnim obeležjima. Poslednje dve grupe struktura često se u literaturi zajednički svode pod nazivom “društvene strukture”.

Budući da je čovek kao jedinica osnovnog skupa stanovništva istovremeno biološko, socijalno i intelektualno biće, to znači da se prilikom razmatranja, na primer, starosne strukture stanovništva, mora uzeti u obzir ne samo njena biološka uslovljenost, već i njena ekonomska, socijalna i intelektualna određenost. S toga je struktura stanovništva prema bilo kojem obeležju uvek kompleksna i multidimenzionalna.

**4.6. Strukture stanovništva i privredni razvoj**

Od svih struktura najvažnija sa stanovišta ekonomskog razvoja je ekonomska struktura stanovništva. Ekonomska struktura stanovništva može biti uže i šire određena (u užem smislu to je struktura stanovništva prema ekonomskoj aktivnosti; delatnosti i zanimanju; u širem smislu to je struktura u koju, pored obeležja uže strukture ulaze i obeležja “položaj u zanimanju”, “sektor vlasništva”, “položaj domaćinstava prema izvorima prihoda itd”.).

Neki teoretičari posebnom vrstom ekonomske strukture (u užem smislu) ističu strukturu stanovništva po delatnostima. Interes za ekonomsku strukturu stanovništva potiče iz značaja veza i odnosa između stanovništva i privrede koji se koncentrišu na:

- proizvodnju i potrošnju,

- kadrovske potencijale, društvenu podelu rada i zaposlenost,

- dohotke stanovništva i

- vlasničke odnose.

Demografske posledice promena u ekonomskoj strukturi stanovništva pod uticajem naučno-tehnološkog i industrijskog razvoja i urabnizacije su brojne. U literaturi se najčešće ističu dva procesa koji su neposredna refleksija migracije stanovništva iz poljoprivrede u nepoljoprivredu, a koji menjaju neka bitna demografska obeležja ruralnog i urbanog stanovništva i to su:

(1) proces starenja (senilizacije) poljoprivrednog stanovništva i

(2) proces učešća žena u ukupnom poljoprivrednom stanovništvu (feminizacija).

Struktura stanovništva prema aktivnostima (ekonomski aktivno stanovništvo) označava razlikovanje ekonomski aktivnog stanovništva od ekonomski neaktivnog i počiva na kriterijumima učestvovanja u proizvodnji dobara i usluga.

Etnička struktura stanovništva obuhvata obeležja stanovništva koja su vezana za nacionalnost, državljanstvo, (maternji) jezik i veroispovest.

Kvalifikaciona struktura označava vrstu i stepen kvalifikacija kadra zaposlenog u nekoj organizacionoj celini. Ona je rezultat kvalifikacije svakog zaposlenog ponaosob (znanje, umešnost, radna sposobnost, fizička i mentalna kondicija i sl.) i željenog kvalifikacionog profila, odnosno zahteva posla u odnosu na pomenute parametre.

Struktura ekonomski aktivnog stanovništva po zanimanju naziva se profesionalna struktura. Ona počiva na razlikama i sličnostima poslova koje pojedinci obavljaju u okviru svoje ekonomske aktivnosti. Profesionalna struktura je u direktnoj korelacionoj vezi sa nivoom ekonomskog razvoja.

Obeležja stanovništva prema pismenosti, školskoj spremi i broju završenih godina školovanja čine prosvetnu strukturu. Ona pokazuje kakav je prosvetni nivo stanovništva koji u velikoj meri determiniše socijalni položaj pojedinaca i grupa. Kao najjednostavnija mera prosvetnog nivoa stanovništva koristi se procenat nepismenog stanovništva, a zatim struktura stanovništva prema školskoj spremi, prema broju završenih godina školovanja i prosečan broj završenih godina školovanja. Svaki od ovih indikatora izračunava se za ukupno stanovništvo, stanovništvo po polu, grupama starosti itd.

Kao neophodna varijabla socijalnog razvoja uzima se socijalna struktura stanovništva. Među definicijama se ističu:

• one koje socijalnu strukturu idefinikuju sa klasnom strukturom društva,

• zatim, one koje počivaju pretežno na karakteru proizvodnih odnosa,

• one vezane za teoriju socijalne stratifikacije,

• i socio-profesionalne klasifikacije.

Polna i starosna struktura spadaju među najvažnije demografske strukture. Njihove promene imaju mnogobrojne društveno-ekonomske implikacije, a njihova analiza je osnov za mnoga demografska izučavanja. U starosnoj strukturi stanovništva dolazi do izražaja demografski razvoj određene populacije u toku dužeg vremenskog razdoblja. Dok je klasifikacija za obeležje - pol dihotomna, za starosnu strukturu se, u demografskoj analizi upotrebljavaju različite klasifikacije. Na polnu i starosnu strukturu utiču natalitet, mortalitet, migracije, kao i neki izuzetni događaji koji utiču na mortalitet (ratovi, epidemije i sl.).

Zdravstvena struktura stanovništva se temelji na mortalitetu i morbiditetu stanovništva koji inače, pokazuju velike razlike s obzirom na pol i starost, kako po frekvenciji iste bolesti, tako i po spektru različitih bolesti. Zdravstveno stanje stanovništva, s toga zavisi u znatnoj meri od opšte strukture stanovništva, isto onako kao što ono predstavlja bitan sastavni deo ove strukture. Bitna odrednica zdravstvene strukture stanovništva su tzv. funkcionalni kontigenti stanovništva.

**4.7. Migracije**

Migracije su bile stalni pratioci etničke, političke, kulturne i privredne evolucije čovečanstva. One su stalno obeležile čoveka kao jedinke i društvenog bića. Svaki značajniji period u razvitku društva obeležavale su migracije određenog tipa sa specifičnim uzrocima i posledicama.

Prema osnovnim uzrocima i vremenu nastajanja izdvaja se šest tipova migracija.

P r v i t i p su velika osvajačka migriranja u doba jačanja starih carstava. Migriranja su pratila njihovo teritorijalno širenje. Pohodi osvajačkih vojski Rima, Avara, Mongola i Turaka uzrokovali su zbegove na jednoj; a privlačenje vlastitog stanovništva na drugoj strani. Ti su procesi ostavili značajne tragove kod mnogih naroda i zemalja Starog sveta.

D r u g i t i p su inflitracije stanovništva koje je tihom seobom sledilo osvajačke pohode, ili su ga pokretali stanoviti prirodni faktori, suša, nerodica, pošast, poplava, potres, vulkanska erupcija i slični uzroci. Ono se uvlačilo u izdašnije krajeve većih egzistencijalnih mogućnosti. Takve su migracije bile prostorno i vremenski obuhvatnije od prvih.

T r e ć i t i p je sistematsko naseljavanje. Sprovodili su ga osvajači u populacijski ispražnjene, a bogate krajeve. Naseljavanje se podsticalo davanjem privrednih i društvenih olakšica onima koji su se selili. Doseljenici su uzvraćali obavezom da stanu pod oružje kada ustreba i brane zemlju od najezda, osobito u graničnim pojasima. Takve su bile sve vojne krajine od ruskih stepa do jadranskog primorja.

Če t v r t i t i p su premeštanja čitavih etničkih manjina, sličnih zajednica i čak naroda zbog geopolitičkih promena, a u cilju okupljanja većih nacija i njihove prostorno političke konsolidacije. Takve su migracije novijeg postanka. Javljaju se jačanjem nacionalizma od početka 19. veka.

P e t i t i p su sukcesivna migriranja političkih iseljenika i prebega nakon drugog svetskog rata. Sličnih je pojava bilo i nakon prvog svetskog rata i u toku oktobarske revolucije u Rusiji. Ti su se prebezi pomicali prema zapadnoj Evropi, a odatle kasnije prešli u Novi svet.

Š e s t i t i p su slobodne ekonomske migracije stanovništva. U najnovije su doba brojčano najznačajnije i vode se kao migracija radne snage. Ljudi odlaze u potragu za većom zaradom i boljim uslovima života. Osnovni smer pokretanja je onaj iz manje razvijenih u razvijenije zemlje i krajeve. Karakterišu gotovo čitavu savremenu ekumenu. Migracije ovog tipa su značajan pokazatelj nejednake razvijenosti pojedinih delova sveta. U nacionalnom je okviru glavni smer selo - grad i pokazuje proces deagrarizacije i urbanizacije. Pojavio se u počecima industrijske revolucije te više ili manje neprekidno jača. Svojom snagom i pojavama koje donosi, ovo migriranje zaokuplja danas sve zemlje sveta.

Po teritorijalnom dometu migracije se dele na unutrašnje i spoljašnje. Unutrašnje migracije obuhvataju dnevno, nedeljno, sezonsko i definitivno pokretanje stanovništva unutar jedne zemlje. Dnevna, nedeljna i definitivna pokretanja relativno su novijeg postanka i razvitka, a sezonska su kretanja znatno starija.

Spoljašnje migracije označavaju kretanje stanovništva preko državne granice. One mogu biti međudržavne, kontinentalne i interkontinentalne. Stanovništvo napušta zemlju stalnog boravka da bi se nastanilo u nekoj drugoj zemlji. Napuštanje zemlje u takvoj nameri zove se emigracija, a useljavanje u drugu zemlju imigracija. Spoljašnje su migracije po prostornom dometu veće, materijalno skuplje i socijalno-psihološki složenije od unutrašnjih migracija. Uzroci mogu biti političke krize, religijska netrpeljivost, ekonomski imperativ, rasna, klasna i etnička diskriminacija, a donekle i želje za dalekim putovanjima i odlazak za srećom u nepoznato.

**4.8. Zaposlenost i nezaposlenost**

Republički zavod za statistiku u Republici Srbiji ne prati i ne publikuje podatke o ekonomski aktivnom stanovništvu, već o radno sposobnom i radno aktivnom stanovništvu. Pojam radno sposobno stanovništvo obuhvataju muškarci od 15 do 64 godine i žene od 15 do 59 godina života. Aktivno stanovništvo čine osobe u radnom odnosu, osobe koje rade u registrovanoj zanatskoj ili drugoj radnji ili na poljoprivrednom imanju s ciljem da steknu sredstva za život.

Pod zaposlenošću obuhvataju se sve one osobe koje imaju zasnovani radni odnos s preduzećem ili privatnim poslodavcem, s tim da im zasnovani radni odnos predstavlja jedino i glavno zanimanje, bez obzira da li rade puno ili skraćeno radno vreme.

Znači da se u zaposlene, prema srpskoj statistici, ne ubrajaju osobe koje rade, ali nemaju zasnovani radni odos, kao što su npr. članovi seljačkih radnih zadruga, članovi dobrovoljnih radnih brigada, zaposleni članovi privatnih proizvođača. Svi bi oni po gore navedenoj definiciji spadali u zaposlene.

Savremena ekonomska teorija govori o četiri osnovna tipa nezaposlenosti:

* frikciona,
* strukturna,
* ciklična,
* prikrivena nezaposlenost.

1. Frikciona nezaposlenost je kratkotrajna, proizilazi iz normalnog funkcionisanja dinamičke privrede, a izražava se u nepodudaranju između broja nezaposlenih i nepopunjenih radnih mesta u isto vreme. Zbog nedovoljne informisanosti i mobilnosti radne snage postoje u isto vreme nezaposlenost i slobodna radna mesta.

2. Strukturna nezaposlenost je posledica strukturne neusklađenosti (neravnoteže) između ponude i tražnje radne snage. Promena strukture potražnje rada rezultat je delovanja naučno-tehničkog progresa. Tu se u prvom redu radi o posledici supstitucije rada sredstvima za rad (kapitalom) i novim zahtevima radnih mesta u odnosu na stručni profil radnika. Reč je o tzv. tehnološkoj nezaposlenosti. Strukturna nezaposlenost može se pojaviti i u obliku tzv. regionalne nezaposlenosti, koja je posledica brzih regionalnih promena strukture privrede uz njenu neusklađenost s promenama u stukturi celokupne narodne privrede.

Strukturna nezaposlenost je, po pravilu, složenija od frikcione i znatno duža od nje, pa i njeno otklanjanje ili ublažavanje pretpostavlja složenije opšte zahvate, ali i selektivne postupke i instrumente zavisno od njenih neposrednih uzroka i pojavnih oblika.

3. Nezaposlenost kao izraz nedovoljne potražnje ili ciklična nezaposlenost vidi se u višku radne snage nastale zbog smanjivanja ranih mesta, a time i potražnje rada u uzlaznoj fazi privrednog ciklusa. Uzrok te nezaposlenosti klasična ekonomska teorijavidi u cikličnom kretanju privrede, koje objašnjava oscilacijma agregatne potražnje, a naročito investicione i lične potražnje. To je situacija u kojoj broj je broj nezaposlenih veći od broja slobodnih radnih mesta. Ona, po pravilu, pogađa sve privredne grane i regione te sve delove radne snage, ali pretežno one koji proizvode investicona i trajna potrošna dobra.

4. Prikrivena nezaposlenost obuhvata i osobe koje su, zaposlene, ali rade poslove ispod svoje stručnosti i kvalifikacija, ili ne rade puno radno vreme, te one zaposlene osobe čija je efikasnost ispod prosečne. Prikrivena nezaposlenost je karakteristična za zemlje u razvoju i to pretežno u poljoprivredi, ali se može pojaviti u svakoj delatnosti.

1. **NAUČNO-TEHNOLOŠKI RAZVOJ KAO FAKTOR PRIVREDNOG RAZVOJA**
   1. **Suština naučno – tehnološke revolucije**

Tehničko-tehnološka osnova privrednog razvoja, koja je počivala na rezultatima prve i druge tehnološke (industrijske) revolucije, ustupa pred novom tehničko-tehnološkom osnovom koja počiva na rezultatima takozvane treće tehnološke (naučne) revolucije. Na toj osnovi, bitno se menja način proizvodnje i poslovanja, odnos čoveka prema prirodi, njegov odnos prema drugom čoveku, radu, sredstvima za rad, prema porodici, društvenim zajednicama rada i življenja, prema naciji, državi, veri, politici, društveno-političkom ustrojstvu, prema drugim državama i svetskoj zajednici, te prema blagostanju i kvalitetu življenja. Među, inače, jednako važnim pojavama naučno-tehnološke revolucije posebno se izdvajaju elektronika (mikroelektronika), biotehnologija sa genetskim inženjeringom, robotika, novi materijali, novi izvori i oblici energije, istraživanje i korišćenje mora i svemira.

(1) Elektronika, a posebno mikroelektronika, bila je jedan od bitnih uslova prelaza iz složene mehanizacijske proizvodnje, preko takozvane male automatizacije, na potpunu i fleksibilnu automatizaciju, a zatim i na robotizaciju. Na to se nadovezuje kompjuterzacija, kibernetizacija i informatizacija.

Automatizacija ima tri bitne odrednice i to: (a) automatsko spajanje, to jest integrisanje različitih, do tada relativno samostalnih mašinskih operacija, (b) upotrebu uređaja sa automatskim povratnim vezama i (c) upotrebu elektronskih računara, kompjutera, koji automatski prikupljaju, grupišu i vrše selekciju različitih informacija, stvarajući još složeniju informacionu masu nužnu za automatsko upravljanje na temelju unapred formulisanog programa (*softnjare-a*). Reč je o procesu prenošenja na mašine ne samo izvršnih operacija, nego i preuzimanju dela upravljanja procesima.

Budući da središnje mesto u automatizaciji zauzima kompjuter, time se, istovremeno, otvara proces kompjuterizacije i informatizacije. Kompjuter se razvija u dva međusobno povezana smera: (a) proširuje se memorija i povećava brzina obrade informacije i (b) smanjuju se fizičke dimenzije (gabariti) kompjutera. Razvitak robotizacije, tokom XX veka, prošao je tri prelomne tačke: (a) 60-ih godina pojavio se robot koji je mogao obavljati samo jednostavne operacije; (b) 70-ih godina razvijaju se roboti koje je moguće programirati, (c) 80-ih godina u upotrebu ulazi treća generacija robota - inteligentni roboti s mogućnošću percepcije putem senzora.

(2) Pojava i razvoj biotehnologije s genetskom inženjeringom omogućuje direktno manipulisanje genetskim materijalom unutar sličnih struktura. Time se otvaraju mogućnosti upravljanja naslednošću. Realna osnova za to nalazi se u dostignućima molekularne genetike, biohemije, biofizike i citologije, koje omogućavaju stvaranje ljudskih i životinjskih organizama s određenim poželjnim svojstvima, uključujući programiranje određenih svojstava i u samo ljudsko biće.

U biotehnološko-genetskim procesima primećena su dva procesa razvitka: (a) procesi koji već postoje u prirodi, a cilj im je usavršavanje svojstava supstance prirodnih organizama i (b) otkrivanje novih postupaka i stvaranje novih supstanci s novim, dosad nepoznatim svojstvima i mogućnostima.

(3) Novi materijali su, kao i tehnologija kojom se proizvode, nastali usled spoznaje o preteranom trošenju neobnovljivih prirodnih resursa i potrebe da se oni, što je više moguće, zamene veštačkim materijalima s novim svojstvima, ili da se u stare unesu nova svojstva i kvaliteti. U prošlosti su ljudi prilagođavali prirodne materijale svojim potrebama, a danas se novi materijali kreiraju u laboratorijama. Savremena revolucija u području materijala temelji se, uglavnom, na glini i pesku, a među značajnim novim materijalima izdvajaju se: nova fina keramika, visokokvalitetna plastika, polimeri i kompoziti, poluprovodni električni materijali, amorfne legure i optička vlakna.

(4) Interesantan je nov način korišćenja mora, morskog dna, zemlje i svemira. Poznato je da morski prostor predstavlja najveći prirodni potencijal na Zemlji - najveće skladište organskih i neorganskih resursa. Oni se uobičajeno dele na žive organizme, minerale, rekreativne i prirodne resurse.Svemir je, za sada, gotovo neiskorišćen kao ekonomski prostor, ali su njegova istraživanja sve opsežnija, pa se javlja i interes nauke i nekih svetskih institucija da se svemir ekološki zaštiti.

(5) Energetski resursi su i novi izvori i novi oblici energije. Aktuelne su nuklearna i sunčeva energija, nade se polažu i u energiju koja se oslobađa kretanjem morske mase (talasi, plima i oseka), a u budućnosti se mnogo očekuje i od nuklearne fuzije, pa se radi na pojačanju provodnika energije.

**5.2. Karakteristike naučno-tehnološke revolucije**

Pod uticajem razvoja tehnike i tehnologije dolazi do promena u ponudi i tražnji na nacionalnom, regionalnom i svetskom tržištu. Značajne promene događaju se i u strukturi sistema, odnosa o oblika vlasništva i to osnivanjem malih privatnih preduzeća i privatizacijom državnog, odnosno javnog u razne oblike privatnog vlasništva. Stvara se sistem pluralističkih vlasničkih oblika, tako da svaki pojedinačni oblik odgovara pojedinim područjima delovanja, s mogućnošću relativno lakog prelaza iz jednog oblika privatnog vlasništva u drugi.

Pod uticajem naučno-tehnološke revolucije dolazi i do promena u području upravljanja, posebno upravljanja razvojem. Tu se promene mogu svesti na sledeće:

(1) menadžerski kadrovi se u celosti uključuju u upravljanje, a postoji i jako izražena tendencija da sve širi slojevi radnika participiraju u donošenju upravljačkih odluka u sve širem području upravljanja ali, po pravilu, ne s osnove vlasništva, nego sa osnove radnog odnosa;

(2) donošenje upravljačkih odluka sve se više temelji na informacijama kao *outputu* kompjuterizovanog informacionog sistema preduzeća, koji je i sam, više ili manje, umrežen u kompjuterske mreže u zemlji i inostranstvu;

(3) pristup upravljačkom odlučivanju u najvažnijim upravljačkim područjima sve je više projektni, na osnovu softvera za određene programe;

(4) kompjuterski se prati ostvarivanje planova i postizanje određenih ciljeva preduzeća;

(5) celi upravljački sistem preduzeća okrenut je budućnosti i razvitku kao imperativu svoje postojanosti i uspešnosti.

Promene koje su nastale usled naučno-tehnološke revolucije, uslovile su nastanak novih postulata privredne reprodukcije društva:

(1) kvalitetniji i savršeniji, ali i novi proizvodi i usluge;

(2) kriza se ne može rešavati restrikcijama nego sve više razvitkom u smislu promena u procesima delovanja i upravljanja tim procesima;

(3) razvitak se, u savremeno doba, ne može više temeljiti na električno-mehanizacijskoj tehničko-tehnološkoj osnovi prve i druge tehnološke (industrijske revolucije), na neobnovljenim resursima (nafta, plin itd.), nego na svojoj elektroničko-biotičko-genetičkoj i robotičkoj tehničko-tehnološkoj osnovi i obnovljenim resursima kao što su: znanje, informacija, energija sunca, biološki izvori, kretanje prirode;

(4) uz kapitalno-intenzivna preduzeća sve se više razvijaju znanjem intenzivna preduzeća;

(5) ekonomija velikih razmera, u tradicionalnom smislu, ustupa prostor formiranju integralnih sistema ekonomije malih razmera;

(6) zahteva se radikalno menjanje odnosa čoveka prema prirodi u smislu veće racionalizacije i zaštite prirodnog okruženja postupnim pretvaranjem ekonomskih u ekološko-ekonomske sisteme što podrazumeva formulisanje i ostvarivanje strategije održivog razvoja;

(7) iako profit u uslovima tržišne ekonomije ostaje cilj i interes preduzetništva, on se počinje nešto drukčije shvatati - ne kao kratkoročni nego kao dugoročni (trajni) cilj i to uz osiguranje relativne poslovne stabilnosti, likvidnosti, motivisanosti zaposlenih, što bolje pozicije na tržištu, održavanja socijalnog mira, kao i prihvatanje i osiguranje drugih netržišnih potreba okruženja.

Uz sve mogućnosti koje savremena naučno-tehnološka revolucija pruža čovečanstvu, to istovremeno i automatski ne razrešava stare društvene i privredne protivurečnosti i probleme nego, šta više, stvara nove ili zaoštrava stare probleme.

U okviru tih problema, posebno se izdvajaju sledeći problemi i to:

(1) produbljivanje jaza između razvijenih i nerazvijenih zemalja te, s tim u vezi, novi oblik tehnološkog kolonijanizama;

(2) najveći deo najznačajnijih rezultata ljudskog uma i dodatne vrednosti ide u naoružanje, oružju se poklanja veća pažnja nego sredstvima za rad i prehrani;

(3) avet nezaposlenosti opet se pojavila u razvijenim i nerazvijenim zemljama, iako iz različitih uzroka;

(4) problem čistoće vazduha, vode i hrane postaje planetarni problem;

(5) najveći broj ljudi na svetu dužnici su relativno malog broja poverioca;

(6) brojne nove visoke tehnologije kriju u sebi opasnost od homicida, zoocida i biocida. Naime, nuklearna tehnologija, biotehnologija i gen-tehnologija kriju u sebi opasnost da, već pri eksperimentisanju, izmaknu kontroli i zaprete ugrožavanjem kvaliteta življenja, pa sve do uništenja ljudske vrste i ostalih živih bića na ovoj planeti;

(7) u vezi sa prethodnim, trijumf tehnologije, osim vrlo značajnih dostignuća, otvara i niz pitanja etičke, psihološke i socijalne naravi.

* 1. **Pojam naučno – tehničkog progresa**

1. Nauka, u najširem smislu reči, predstavlja skup znanja o određenim pojavama u prirodi, društvu i privredi. Ona je, u stvari, sinonim za znanje. Međutim, u užem smislu reči, nauka predstavlja svesnu društvenu delatnost koja ima za cilj utvrđivanje objektivne istine o određenim prirodnim i društvenim pojavama.

2. Tehnika predstavlja veštinu, znanje, da se nešto uradi i sredstva, oruđa i oružja pomoću kojih nešto može da se uradi - da proizvede za zadovoljenje individualnih ili društvenih ciljeva. Tehnika je, u dugom vremenskom periodu, bila sinonim i za tehnologiju. Međutim, sa razvojem nauke i proizvodnih snaga ova dva pojma su se sve više diferencirala.

Tehnika, u savremenim uslovima, obuhvata sve ono što čovek konstruiše i proizvodi (mašine, aparati i td.) i što upotrebljava za obavljanje svoje aktivnosti - delatnosti. Karakteristike tehnike su se neprekidno menjale. Ona je usavršavana i usaglašavana sa potrebama čoveka. Pri tome, te promene su uvek bile usmerene ka povećanju snage čoveka (umne i fizičke), ka objedinjavanju funkcija čoveka, usavršavanju organizacije rada i proizvodnje. Osnove za sve te promene u tehnici nalaze se u razvoju nauke i njenom korišćenju u čovekovoj delatnosti.Tehnika se može posmatrati: (a) sa stanovišta složenosti sredstava za rad - proizvoda kao: alatna, mašinska i automatizovana i (b) sa stanovišta funkcije sredstava za rad - proizvoda kao: energetska, računska, ratna (vojna), transportna, računarska, kontrolnoupravljačka i ostala tehnika.

Tehnologija, kao i tehnika, ima osnov u grčkoj reči *tehne* koja znači znanje, veštinu, način, sredstvo da se nešto uradi. Međutim, kako je već istaknuto, razvoj nauke i proizvodnih snaga a, isto tako, i podela rada u procesu proizvodnje uslovili su da se tehnologija diferencira od tehnike. Pod tehnologijom, u savremenim uslovima, podrazumeva se sitematska primena nauke i organizovanih znanja za izvršenje određenih zadataka u procesu proizvodnje i svakodnevnom životu.

1. Pod tehničko-tehnološkim progresom podrazumevamo skup niza pojedinačnih, međusobno zavisnih i povezanih procesa, koji se odvijaju paralelno ili u nizu (kreiranje nove tehnike i tehnologije, usavršavanje postojeće tehnike i tehnologije, kreiranje i usavršavanje metoda rada) u cilju unapređenja proizvodnje, organizacije rada, metodologije istraživanja i olakšanja rada čoveka. Unapređenje proizvodnje podrazumeva i unapređenje kvaliteta proizvoda - tehničkog i ekonomskog kvaliteta i to: tehničkog, u smislu poboljšanja njegovih upotrebnih karakteristika i vrednosti; i ekonomskog, u smislu smanjenja njegove cene - troškova proizvodnje i prometne vrednosti.

Osobine naučno-tehničkog progresa su:

1. Kontinuitet i kumulativnost – uspešan izum dolazi često na kraju čitavog niza povezanih otkrića;
2. Smanjivanje vremenskog raspona između naučno-tehničkih otkrića i njihove praktične primene
3. Neravnomernost naučno-tehničkog progresa u raznim privrednim granama – savremena tehnika i tehnologija ima veću primenu u npr. elektronici, farmaciji nego u tekstilnoj industriji, industriji papira;
4. Povezanost naučno-tehničkog progresa sa opštim društvenim i ekonomskim uslovima
5. Razvoj novih naučnih metoda organizacije i upravljanja proizvodnjom i drugim sistemima
6. Izuzetno brz rast obrazovne delatnosti.
   1. **Naučnoistraživački rad kao osnova**

**tehničko-tehnološkog progresa**

Naučnoistraživački rad, u savremenim uslovima predstavlja jedan od ključnih faktora privrednog razvoja. Zbog toga, on postaje potreba svake zemlje. Međutim, pristup njegovom razvoju je različit. Zemlje koje imaju razvijenu privredu, razvijaju naučnoistraživački rad da bi održale poziciju koju su stekle na međunarodnom planu, a nerazvijene zemlje naučnoistraživački rad razvijaju sa ciljem da poprave svoj položaj na međunarodnom planu.

1. Tehničko-tehnološki progres je uslovljen razvojem naučnoistraživačkog rada i za uspeh u njegovom razvoju potrebni su sledeći uslovi: (a) sredstva za finansiranje naučnoistraživačkog rada, (b) kadrovi sposobni za bavljenje naučnoistraživačkim radom i (c) primena ostvarenih naučnih i tehničkih rešenja.

a. Sredstva za finansiranje naučnoistraživačkog rada zavise od visine nacionalnog dohotka i mogućnosti da se određeni deo izdvoji za to finansiranje. Pri tome, mogućnosti su daleko veće kod zemalja koje imaju razvijeniju, no kod zemalja koje imaju manje razvijenu privredu.

b. Broj i kvalitet kadrova koji se bave naučnoistraživačkim radom zavisi od stepena privredne razvijenosti. U početnoj etapi industrijalizacije zemlje su orijentisane, pretežno, na zapošljavanje velikog broja radnosposobnog stanovništva. Međutim, sa dostizanjem određenog stepena razvijenosti radna snaga doživljava transformaciju. Javljaju se sve veći zahtevi za radnom snagom koja poseduje određene kvalifikacije i za kadrovima koji će se baviti naučnoistaživačkim radom (naučnim istraživanjima, i primenom rezultata tih istraživanja).

c. Treći uslov koji uslovljava tehničko-tehnološki progres je primena ostvarenih naučnotehničkih pronalazaka. Tehničko-tehnološki progres ne dovodi do napretka ako se njegovi rezultati ne primenjuju, onda kada su utvrđeni. Osim toga, ako se čeka sa njihovom primenom oni ne mogu dati efekte, koji bi se mogli ostvariti ako bi do njihove primene došlo u momentu njihovog utvrđivanja. Ovo, zbog toga, što nauka, tehnika i tehnologija ne miruju, već stalno napreduju, a najmodernija tehnička i tehnološka rešenja veoma brzo zastarevaju.

* 1. **Oblici tehnoloških izuma**

Tehnološki izumi svode se na intelektualnu svojinu, a dele se na autorska i srodna prava i industrijsku svojinu. Autorska prava su:

* književna dela i naučna dela,
* grafička, likovna, skulptorska dela,
* dela primenjene umetnosti,
* tehnološka dela,
* arhitektonska dela,
* kompjuterski softver za sistem provajdera i softverske kuće.

Srodna prava se najčešće zasnivaju na autorskoj svojini u oblasti tzv. fonografske industrije, odnosno topografije zvuka i podataka. To su:

* prava interpretacije,
* proizvodnja fonograma,
* proizvodnja videograma,
* proizvodnja raznovrsnih radio i TV emisija i
* proizvođači baza podataka (informacija).

Industrijska svojina je najznačajniji deo intelektualne svojine. Kao što sama reč kaže to su tehnološka otkrića koja služe direktno industriji odnosno privredi. Tu spadaju:

* patent,
* industrijski žig,
* industrijski dizajn (model, uzorak),
* geografska oznaka porekla proizvoda i
* poslovne tajne (know how).

Patent je pravo koje se priznaje za pronalazak iz bilo koje oblasti nauke. Pokriva uređaje, supstance, kompozicije, biološke materijale i razne procese i postupke. Patentirati se ne mogu: matematičke formule, estetske kreacije, postupci za igranje igara, prikazivanje raznih emisija filmova i serija i sve u vezi oblikovanja ljudskog tela. Odnosi se na proizvode i postupke. Uslov za njegovu zaštitu je:

* da je nov,
* da ima originalni pronalazački izum i
* da je pogodan za industrijsku primenu.

Kada se registruje u odgovarajućem zavodu za patente, prava njegovog korišćenja pripadaju samo izumitelju. Rok njegove zaštite je 20 godina.

Postoji i tzv. mali patent odnosno tehnološka inovacija. To je nov industrijski primenjiv pronalazak manjeg značaja, koji ima inventivni (ne samo rutinski) karakter, ali nema tako značajnu inventivnost kao patent. Postupak njegove registracije je mnogo prostiji, a štiti se na rok od 5 godina.

Žigovi su tradicionalni oblik industrijske svojine. Žig je simbol koji potrošaču prenosi poruku o proizvodu koji želi da kupi. Može biti reč, slogan, logo, boja, miris ili kombinacija boja, mirisa i zvukova. Njime se štiti originalnost, identitet i kvalitet proizvoda. Postao je nešto najvrednije što ugledne firme poseduju: Microsoft, CocaCola, Marlboro, Mc Donald “s, Nokia, Sony itd.

Geografska oznaka proizvoda, kao i žig, prenosi poruku kvaliteta. One upoznaju kupce da je proizvod proizveden na određenom području i da potiče sa određenog lokaliteta (npr. vina “Champagne” ili “Qianti”, sir “Roquefort”) i da ima specifična svojstva, po kojima je taj proizvod prepoznatljiv.

Industrijski dizajn obuhvata modele i uzorke. Uslov za njihovo priznanje i zaštitu je da:

* budu novi, do tada nepoznati i
* imaju mogućnost ekonomski korisne primene u industriji.

Karakteristika modela je da je trodimenzionalan (na primer izgled stana, maketa automobila, nameštaja). Uzorak je slika (crtež) proizvoda i uvek je dvodimenzionalan (na primer šara na košulji, oblik, površina proizvoda, njegov sastav, boja, ukras i sl.) Dizajn, često u sebe uključuje i umetnički copyright. Prva zaštita dizajna iznosi 10 godina, a moguća zaštita je do 25 godina. Industijski dizajn zaštićen je Haškom konvencijom.

Poslovne tajne (know how) mogu biti informacije i tehnička dokumentacija o novim proizvodima o novim proizvodima uslugama, načinu organizacije i upravljanja, marketinškim strategijama, obuci kadrova. Često uključuju informacije, crteže, izgled tepiha, pločica, parketa, CD romove, čipove za integrisana kola, hemijske smese, recepture, biološki materijal.

* 1. **Pojam i vidovi transfera tehnologije**

Transfer tehnike i tehnologije predstavlja promenu vlasništva nad tehnikom i tehnologijom (znanjem) da se nešto proizvede. Pod transferom tehnike i tehnologije, najčešćese podrazumeva kupovina tehnike i tehnologije iz drugih zemalja u vidu licenci, patenata, uzoraka, modela, žigova, opreme (postrojenja), know- how, novih materijala, zajedničkih ulaganja itd. Pri tome, kao prodavci tehnike i tehnologije javljaju se industrijski razvijene zemlje, a kao kupci nedovoljno razvijene zemlje. Osim toga, transfer tehnike i tehnologije može da se vrši između pojedinih delova zemlje i između pojedinih preduzeća u jednoj zemlji.

2. U skladu sa navedenim, razlikuju se dve vrste transfera i to: eksterni i interni. Pri tome, eksterni transfer ima veći značaj za nerazvijene zemlje, a interni za industrijski razvijene zemlje.

Eksterni transfer tehnologije predstavlja promenu vlasništva nad tehnologijom kada prodavac i kupac nisu iz iste zemlje, a interni kada su prodavac i kupac iz iste zemlje. Za svaku zemlju, svakako, povoljniji je interni transfer tehnologije i to kako ekonomski, tako i pravno-tehnički i organizaciono. Ovo, zbog toga, što se sva sporna pitanja lakše i efikasnije rešavaju, što nema nepoznanica u pravnom prometu, što je moguća svaka vrsta pomoći i što se nacionalni dohodak ne smanjuje, kako je to slučaj kod eksternog transfera. Pored toga, u slučaju eksternog transfera postoji mogućnost da prodavac postavlja brojne uslove koji, praktično, sputavaju kupca da organizuje proizvodnju i ostvaruje razvoj i pozitivne ekonomske efekte. Ti uslovi su poznati kao restriktivne klauzule i mogu se izraziti kao: ograničenje upotrebe potencijalnih pronalazaka, teritorijalno ograničenje izvoza, ograničenja u pogledu prodaje i distribucije ostvarene proizvodnje, ograničenja u pogledu organizacije proizvodnje, zabrana usavršavanja dokumentacije i obaveza saopštavanja svih usavršavanja radi patentiranja na svoje ime bez recipročne obaveze, ograničenja aktivnosti na istraživanjima i tehnološkom razvoju za koje je tehnologija obezbeđena putem transfera, zadržavanjem prava da se učestvuje u izboru saradnika za proizvodnju proizvoda po transferisanoj tehnologiji i mnoge druge.

Oblici transfera tehnike i tehnologije su: (a) otkup licence, (b) korišćenje kredita za kupovinu sredstava za rad, (c) zajednička ulaganja u izgradnju određenih objekata, (d) kooperacija između preduzeća različitog tehničko-tehnološkog nivoa u zemlji i iz različitih zemalja.

a. Prodavac licence dobija od proizvođača protivvrednost za ustupljenu licencu. Ta protivvrednost može se platiti odjednom, s tim što prodavac istovremeno dobija i deo vrednosti buduće proizvodnje (kapitalisani iznos vrednosti) ili se ona plaća u procentu od proizvedene ili realizovane količine proizvoda proizvedenih na bazi ustupljene licence - patenta. Pri tome, interesi kupca i prodavca su različiti (kupac želi da plati što manji iznos, a prodavac obrnuto). Ovde treba istaći i činjenicu da se obično prodaju licence koje su već eksploatisane i čiji je tehnološki ciklus pri kraju i gde je prodavac već osvojio novi proizvod koji zamenjuje onaj koji je proizvođen po licenci koja je predmet prodaje. Na taj način, prodavac i dalje dobija prihod po tehničko-tehnološkom rešenju koje više ne upotrebljava.

b. Zemlje u razvoju često su prinuđene da za kupovinu sredstava za rad (investicione opreme) koriste kredite iz razvijenih zemalja. Ti krediti, mogu da budu finansijski ili robni. Međutim, bez obzira da li se radi o jednim ili drugim, korisnik mora da plaća odgovarajuću cenu za njihovo korišćenje. Korišćenje inostranih kredita za nabavku sredstava za rad je često nužno za zemlje u razvoju, ali nikako ne treba da bude i jedino rešenje. Zemlje u razvoju treba da nastoje da što pre razviju sopstvenu proizvodnju takvih sredstava, kako bi se oslobodile uvoza i plaćanja tehnološke rente.

c. Zajednička ulaganja u izgradnju određenih kapaciteta znače samo ulaganja finansijskih sredstava (u određenoj proporciji), ali ne i rada. Prema tome, zemlja u čije se kapacitete ulaže ima obaveze da vrati sredstva koja je uložio partner iz druge zemlje. On, pri tome, pored glavnice vraća i jedan dodatni deo (kamata na uložena sredstva). Inostrani partner (partner koji je uložio sredstva bez obzira na mesto domicila) učestvuje u raspodeli ostvarenih efekata a ne ulaže rad za njihovo ostvarenje. Znači, on je unapred odredio cenu svog kapitala polazeći od toga da mu taj kapital, bez ulaganja rada, donosi sredstva - rentu.

d. Kooperacija zasniva na tehničkoj podeli rada prilikom proizvodnje istog proizvoda između zainteresovanih preduzeća iz raznih zemalja. Pri tome, postoji mogućnost da preduzeća sa većim ulaganjem živog rada ostvaruju manje efekte, jer imaju nižu tehnologiju i nižu produktivnost rada, od onih preduzeća koja imaju moderna sredstva za rad, veću produktivnost rada, i organizaciju i tehnologiju na višem nivou. Na taj način, dolazi do prelivanja jednog dela ostvarenih efekata.

**6. PRIVREDNI SISTEM I EKONOMSKA POLITIKA**

**6.1. Pojam i značaj privrednog sistema**

Privredni sistem predstavlja ambijent u kome se jedna privreda razvija. On nosi sve karaketristike društeno – ekonomskih odnosa u svakoj državi. Mnogobrojne su komponente koje odredjuju karakter privrednog sistema, a najznačajnija je svojinski odnosi. Dakle, privrednisistem stvara prostor i klimu u kome će se privreda brže razvijati, ali isto tako može biti prepreka i kočnica bržem privrednom razvoju. Nekada on, na žalost, može biti uzrok velikh teškoća nacionalne ekonomije. U najširem smislu reči privredni sistem se definiše kao ekonomski odnos kojim se regulišu tokovi reprodukcije (proizvodnja, raspodela, razmena i potrošnja). Posmatrano u užem smislu, to je skup institucija i mehanizama kojima se, relativno trajno, regliše proces društvene reprodukcije.

Inače, privredni sistem je vešedimenzionalna kategorija, budući da sadrži komponente po kojima se privredni sistemi tazlikuju od jedne do druge države. Te komponente se mogu različito grupisati, ali se, uglavnom, svode na sledeće :107

• dominirajući oblik svojine nad sredstvima za proizvodnju,

• sistem upravljanja privredom i donošenja odluka,

• sistem proširene reprodukcije,

• metode i mehanizmi koordinacije u povezivanju ekonomskih subjekata i regulisanje njihovih medjusobnih odnosa i sl.

Sve ove komponente u privrednom sistemu su, takodje, složeni fenomeni sa nizom svojih podsistema. Prve dve komponente su teže podložne promenama i po njima se preopznaju karakteristike društvenog sistema u celini. Bez obzira što privreda funkcioniše u okvirima koje odredjuje privredni sistem, u realnosti se često razlikuje promovisani privredni sistem (njegove komponente, mehanizmi i institucije) i onaj koji stvarno funkcioniše. Ovo s toga, što se mnogi ekonomski subjekti ponašaju mimo normativnih principa definisanih u privrednom sistemu (raznim zakonskim i drugim propisima) pa, zbog toga, neke komponente privrednog sistema doživljavaju česte promene. Te promene su, uglavnom, vezane za pokušaj popravki u funkcionisanju postojećeg privrednog sistema, a daleko redje se menjaju temelji tog sistema. Postoje četiri glavne komponente privrednog sistema :

• resursi – sredstva za proizvodnju, ljudski faktor, tehničko – tehnološko znanje, preduzetništvo i organizacione sposobnosti, prirodna bogatstva,

• učesnici – ljudi u različitim situacijama i ulogama i sa različitim ciljevima i preferencijama,

• procesori – su pojedini aspekti i rezultati aktivnosti ekonomskih učesnika koji objašnjavaju kako funkcioniše privredni sistem, odnosno kako se prevodi sistem iz postojećeg u željeno stanje ( tranformacija inputa u outpute ) i

• institucije – su, relativno, stabilni tipovi veza i odnosa koji povezuju ekonomske učesnike i njihove aktivnosti ( tržište, privatna svojina i sl.).

Karakter i funkcionisanje datog privrednog sistema odredjeni su njegovim elementima i interakcijama medju njima, ali i obeležjima vladajućeg političkog sistema. Delovi privrednog sistema su medjuzavisni, te se ne mogu, bez štetnih posledica, arbitrarno i jednostrano menjati. Naime, privredni sistem, kao svaka celina, nije prost zbir elemenata, već je on nešto više i kvalitativno različito od sume delova ( princip sinergije). Privredni sistemi se razlikuju prema ulozi koju imaju birokratski i tržišni tip koordinacije ekonomskih odluka u njihovom funkcionisanju. Konkretan privredni sistem je reformisan samo ako se u njegovom funkcionisanju povećava uloga tržišta, a smanjuje funkcionisanje birokratske koordinacije.

**6.2. Privredni subjekti**

Privredni subjekti su pojedinci ili grupe ljudi koje se organizovano bave nekom privrednom delatnošću i u vezi s tim, snoseći izvestan rizik, samostalno donose poslovne odluke radi ostvarivanja određenog ekonomskog interesa. U privredne subjekte, između kojih postoje hijerarhijski odnosn, tj. odnosi nadređenosti i podređenosti, spadaju preduzeća, domaćinstva i država.

Preduzeće (firma) je pravno lice koje se osniva radi sticanja dobiti, odnosno to je osnovna ćelija privrednog sistema. Domaćinstvo je osnovna potrošačka jedinica koju čini pojedinac ili više ljudi koji su uglavnom u krvnom srodstvu. Članovi domaćinstva troše različita materijalna dobra kratkotrajne ili trajne potrošnje kao i usluge radi satisfakcije potreba.

Država, odnosno njeni organi, u svojstvu privrednog subjekta transformiše određena materijalna dobra i stvara uglavnom javna ili kolektivna dobra. Javna dobra, koja su neophodan uslov opstanka i razvoja stanovništva odnosno domaćinstava i preduzeća, dostupna su svima pod jednakim uslovima. To znači da za razliku od dobara u privatnoj svojini, korišćenje javnih dobara ne isključuje druga lica (putevi, administracija, osnovni oblici zdravstvene zaštite, obavezno školovanje, socijalna zaštita...). S obzirom da država nije dobrovoljna organizacija, već klasna i prinudna politička trvorevina, ona mora da troši razna materijalna dobra prilikom obavljanja svojih funkcija. Ali, državne funkcije, pogotovo u XXI veku, nisu samo političke prirode (javni red i mir, spoljna bezbednost zemlje itd.) već i ekonomskog karaktera. Tim pre što pod uticajem niza unutrašnjih i spoljnih faktora, država u savremeno doba vrši mnoge ekonomske funkcije. To su: regulisanje aktivnosti monopola, stvaranje i podržavanje funkcionisanja državne svojine, direktna državna (javna, budžetska) potrošnja, vođenje ekonomske politike, planiranje (programiranje) privrednog razvoja, regulisanje odnosa između rada i kapitala.

Svaki od navedenih privrednih subjekata ima svoj glavni cilj ponašanja svoj osnovni motiv poslovanja, koji je u velikoj zavisnosti od karaktera svojine na sredstvima za proizvodnju. Osnovni cilj poslovanja preduzeća je maksimiranje profita (dobiti). A dobit, kao što je poznato, predstavlja pozitivnu, razliku između ukupnog prihoda i ukupnog rashoda dotičnog preduzeća. Preduzeća mogu imati i druge ciljeve svog poslovanja, kao što su, recimo, rast preduzeća, povećanje obima prodaje, zadržavanje određenog udela prodaje na nekom tržištu, osvajanje novih tržišta itd. Međutim, svi ti ciljevi se, na kraju krajeva, svode na povećavanje ili bar ostvarivanje određenog profita.

Pojedinci, domaćinsta i uopšte stanovništvo, u svojstvu potrošača, žele da maksimiraju korisnost prilikom trošenja materijalnih dobara i usluga. Svako od njih ima svoje preferencije (prioritete) u potrošnji. To znači da u glavi ili na papiru imaju rang listu potreba koje zadovoljavaju. Kako se različite potrebe zadovoljavaju različitim materijalnim dobrima i uslugama, rezumljivo je da u skladu sa rangom potreba, koji je proizvod visine dohotka domaćinstva, jednim proizvodima se daje prednost u odnosu na druga dobra. Na taj način, u zavisnosti od dohotka kojim raspolažu, potrošači odnosno domaćinstva imaju različite rang liste potreba, a takođe i različite kombinacije materijalnih dobara i usluga kojima podmiruju svoje potrebe.

Državna (javna) preduzeća i drugi državni organi, kao pravna lica čiji je osnovni cilj zadovoljavanje određenih društvenih potreba, često posluju kao neprofiterske organizacije. Jer, ona uglavnom prodaju javna dobra i vrše usluge po cenama koštanja, kako bi ta dobra i usluge bili dostupni širokim slojevima stanovništva. U takvim okolnostima je neophodno da se na državnog budžeta nadokanđuju eventualni gubici poslovanja državnih preduzeća.

U svakom ekonomskom sistemu, kao uređenom skupu odnosa između privrednih subjekata, neizbežno je postojanje određenih hijerarhijskih odnosa među njima. Teorijski posmatrano, u vezi s tim mogu postojati dva ekstremna stanja: a) potpuno decentralizovani sistem odlučivanja u kome ne postoji nikakva hijerarhija između privrednih subjekata i b) potpupo centralizovani sistem odlučivanja, gde se mora poštovati stroga hijerarhijska veza između privrednih subjekata. U realnom ekonomskom životu ova ekstremna stanja se praktično ne sreću, već postoji čitava lepeza privrednih sistema sa različitim nivoima decentralizacije odnosno centralizacije odlučivanja. Ovo važi pogotovo za savremeno doba, koje karakterišu mešoviti privredni sistemi širom sveta u kojima se kombinuju doze decentralizovanog i centralizovanog odlučivanja, uz više ili manje ispoljenu ekonomsku ulogu države.

Privredna realnost koja je bila najbliža potpuno decentrilizovanom sistemu odlučivanja je liberalni stadijum kapitalizma, kome je bilo svojstveno tržište slobodne konkurencije. U takvim uslovima svaki privredni subjekt potpuno samostalno donosi svoje poslovne odluke, što znači da se, zbog nedovoljnog poznavanja tržišne situacije, privredno poslovanje odvija sa ogromnim rizikom.

Na drugoj strani, privredna stvarnost koja je bila najbliža potpuno centralizovanom sistemu odlučivanja je praksa bivših socijalističkih zemalja, naročito SSSR-a. Te zemlje je obeležavao centralističko-planski sistem odlučivanja, dakle, to je privredni sistem u kojem preduzeća, na bazi centralizovanog planiranja, dobijaju naređenja za vrstu i obim svoje poslovne aktivnosti, što znači da je isključeno postojanje tržišnog mehanizma ili da taj mehanizam deluje u vrlo ograničenoj meri.

**6.3. Privredne aktivnosti**

U ekonomskoj teoriji, smatra se da materijalna proizvodnja, raspodela, razmena i potrošnja predstavljaju četiri osnovne privredne aktivnosti. Između njih postoji tako visok stepen zavisnosti, uslovljenosti i isprepletenosti da je nemoguće potpuno razdvojiti jednu od drugih odnosno precizno i sasvim pouzdano odrediti njihove međusobne granice. Jedinstveno funkcionisanje materijalne proizvodnje, raspodele, razmene i potrošnje čini celinu ukupne privredne aktivnosti koja se zove ekonomska oblast društva ili društvena proizvodnja. U okviru te celine zavisnost i uslovljenost pojedinih delova nije samo u obliku jednosmernih veza od materijalne proizvodnje pa preko raspodele i razmene do potrošnje, nego je i vid povratnog kretanja koje se odvija od potrošnje, pa preko razmene i raspodele, natrag do proizvodnje. To zapravo znači da u tom spletu odnosa između pojedinih osnovnih oblika privredne aktivnosti glavnu ulogu ima materijalna proizvodnja. Uostalom, notorna je istina da se raspodeliti, razmeniti i potrošiti može samo ono što je proizvedeno. Neprekidnim obnavljanjem materijalne proizvodnje, raspodele, razmene i potrošnje kao organske celine odvija se proces društvene reprodukcije uopšte, a samim tim i proces obnavljanja svakog konkretnog privrednog sistema.

Privredni subjekti (preduzeća, domaćinstva, država) angažovani su u vršenju privrednih aktivnosti, ali tako da se, po pravilu, pretežno bave određenom aktivnošću. Tako, na primer, proizvodna preduzeća obavljaju sve četiri osnovne privredne aktivnosti, ali je proizvodnja robe (materijalnih dobara i usluga) njihova glavna delatnost.

Proizvodna preduzeća su samo jedan (iako najvažniji) oblik preduzeća, jer, kao što je već pomenuto, postoje i trgovinska preduzeća, čiji pretežni vid aktivnosti je razmena odnosno trgovina, kojom se vrši kupoprodaja materijalnih dobara i usluga na domaćem (unutrašnjem) i spoljnom tržištu. Unutrašnjom trgovinom se povezuju proizvođači i potrošači na nacionalnom tržištu, dok se spoljnotrgovinskom razmenom jedna nacionalna privreda povezuje sa priv- redama drugih zemalja.

Pored proizvodnih i trgovinskih preduzeća postoje i drugi oblici preduzeća, kao što su, recimo, banke, osiguravajuća društva, investicioni fondovi i ostale finansijske institucije. Ovo su finansijska preduzeća čija je osnovna delatnost prikupljanje i plasiranje slobodnog novca i novčanog kapitala, a to znači obavljanje finansijske aktivnosti. Za razliku od proizvodnih i trgovinskih preduzeća, koja se finansijskom aktivnošću bave samo u onoj meri koja je neophodna za njihovo normalno funkcionisanje (odobravanje kredita drugih preduzećima i fizičkim licima, kupoprodaja vrednosnih papira itd.), glavna delatnost finansijskih preduzeća je finansijska aktivnost, tj. obavljanje raznih specifičnih poslova na tržištu novca.

Kako se proces nastajanja i povećavanja različitih vrsta preduzeća, kao i proširene društvene reprodukcije u celini, ne može odvijati bez akumulacije i njenog investiranja u proizvodne činioce, razumljivo je da u sklopu privrednih aktivnosti određeno mesto ima i investiciona aktivnost. Utoliko pre što se zahvaljujući investicionoj aktivnosti međusobno povezuju tržište materijalnih dobara i usluga i tržište novca. Pošto se investiciona aktivnost obavlja kako u nacionalnim okvirima tako i u međunarodnim razmerama, mogućno je razlikova- ti nacionalnu i međunarodnu investicionu aktivnost.

Sa ovim nije završeno nabrajanje raznolikih privrednih aktivnosti, jer se navedene aktivnosti mogu još podrobnije posmatrati i na osnovu toga klasifi- kovati u konkretnije oblike (marketing, menadžment, računovodstvena aktivnost i sl.). Navedeni i ostali oblici privredne aktivnosti obavljaju se uvek radi postizanja određenog cilja, ostvarenja izvesnog rezultata. A rezultati privrednih aktivnosti su veoma raznovrsni, tako da se ogledaju ne samo u obimu i vrednosti proizvodnje (društveni bruto proizvod, društveni proizvod, nacionalni dohodak), nego i u načinu raspodele ovih makroekonomskih agregata na pojedine privredne oblasti, regione i slojeve stanovništva, opštem nivou cena, opsegu nezaposlenosti i zaposlenosti, visini akumulacije odnosno investicija. količini deviznih rezervi, stanju platnog bilansa, dostignutom nivou životnog standarda itd. S obzirom da se privreda neprekdino kreće i menja iz perioda u period, privredni subjekti su prinuđeni da stalno donose poslovne odluke i da ih neprestalno menjaju, kako bi se što uspešnije prilagodili izmenjenoj privrednoj situaciji. Drugim rečima, tokom vremena privredni subjekti, u nastojenjima da ostvare što povoljnije rezultate svojih privrednih aktivnosti, preduzimanjem poslovnih odluka, uz neizbežan rizik, vrše izbor najboljih od raspoloživih mogućnosti, pri čemu prouzrokuju neprekidne izmene privrednog stanja. Na te promene privrednih okolnosti utiču, pored preduzeća, domaćinstva i država svojim učešćem u navedenim oblicima privrednih aktivnosti. Među privrednim aktivnostima domaćinstava prevagu ima potrošnja, što je dugo bilo karakteristično i za državu. U savremeno doba, međutim, ne može se zamisliti država koja ne obavlja proizvodnu, razmensku, finansijsku, investicionu i druge oblike privrednih aktivnosti.

**6.4. Privredne institucije**

Pod pojmom institucije ovde se podrazumeva oblik trajne veze između privrednih subjekata, čijim posredstvom oni uobičajeno vrše svoje ekonomske aktivnosti. Naime, institucije privrednog sistema su svojina, tržište i planiranje.

Svojina (vlasništvo) je istorijski određen način prisvajanja sredstava za proizvodnju i predmeta potrošnje, koji se ogleda u njihovom posedovanju, korišćenju i raspolaganju. Svojina je prvenstveno odnos između ljudi koji se izražava njihovim odnosom prema stvarima. Svojina na sredstvima za proizvodnju određuje karakter vladajućih proizvodnih i svih drugih društvenih odnosa. Zbog toga, vlasnik sredstava za proizvodnju raspolaže i sredstvima potrošnje, pa njihovu raspodelu vrši u sopstvenom interesu. U tom smislu, svojina kao ekonomska kategorija je institucija privrednog sistema i sinonim za način na koji ljudi prisvajaju prirodu.

Svojina je opšta i večita ekonomska kategorija čiji unutrašnji sadržaj čine predmet (objekt) svojine, subjekt svojine i pokretački motiv privređivanja. Predmet svojine odnosno prisvajanja je ono na šta se ona odnosi, što može biti materijalna stvar ili neko pravo ubiranja određenog prihoda. Subjekti svojine odnosno prisvajanja su vlasnici (fizička i pravna lica) sredstava za proizvodnju i sredstava za potrošnju, koji se nazivaju još i titularima svojine. Pokretački motiv, kao treći sastavni element ekonomske sadržine svojine, čini cilj koji privredni subjekti žele da ostvare prilikom obavljanja konkretne privredne aktivnosti. Na nižem nivou apstrakcije svojina se neizbežno posmatra u skladu sa nivoom razvoja proizvodnih snaga i karakterom proizvodnih odnosa. Neophodno je razlikovati sledeće oblike svojine: ličnu, privatnu, državnu, društvenu, zadružnu i mešovitu.

Tržište je takođe davno poznati oblik ekonomske institucije. Pod tržištem se podrazumeva ukupnost odnosa ponude i tražnje robe, koji se posredstvom cena odvijaju u izvesnom vremenskom periodu i na određenom ekonomskom prostoru. Ponuda prestavlja ukupan obim ponuđene robe i njene cene na jednom geografski određenom tržištu i u određenom vremenskom periodu, a tražnja ukupnu sumu novca koju su potrošači po usaglašenim cenama, na istom tržištu i u istom vremenu spremni da potroše.

Polazeći od morfologije i strukture tržišta izdvajaju se sledeća tržišna stanja: potpuna konkurencija, monopol, oligopol i monopolistička (ograničena) konkurencija. Osnovno obeležje tržišta potpune konkurencije je bezbroj privrednih subjekata, pri čemu je obim proizvodnje svakog privrednog subjekta zanemarljiva veličina odnosno njegova ponuda predstavlja kap vode u okeanu ponude.

Monopol je takvo tržišno stanje gde postoji samo jedno preduzeće koje nema bliske supstitute za svoj proizvod, nasuprot mnoštvu kupaca. Ne treba povezivati veličinu preduzeća i monopol iako su najčešće u praksi monopoli velika preduzeća, kao što su PTT, elektrodistribucija, toplana, vodovod itd. Jedna mala radnja na periferiji jednog grada može biti monopol, ako u određenom trenutku ima proizvod koji ostale radnje u gradu nemaju. Vrste monopola prema načinu njihovog nastanka su:

1. Prirodni monopol – koriste proizvodne činioce koji su uzeti iz prirode, ograničeni i retki (nafta, dijamanti, itd);
2. Zakonski monopol – osniva ih država (monopol soli, šećera, duvana itd.);
3. Ekonomski – nastaju procesima koncentracije i centralizacije kapitala po granama;
4. Oktopodski - predstavlja simbiozu ekonomskog i prirodnog monopola (železnica, vodovod, toplana itd.)

Oligopol predstavlja tržišno stanje kada se nasuprot malom broju prodavaca nalazi veliki broj kupaca. Najjednostavniji oblik oligopola predstavlja duopoly. Duopol je tržišno stanje kod kojeg postoje dva prodavca nasuprot velikom broju kupaca. Monopolistička konkurencija predstavlja tržišno stanje koje karakteriše veliki broj prodavaca koji nude diferencirane proizvode. Monopolistička konkurencija se razlikuje od tržišta potpune konkurencije po tome što prodavci na tržištu potpune konkurencije ne vrše diferenciranje proizvoda.

Informacije koje privredni subjekti dobijaju sa tržišta omogućuju im sprovođenje poslovnih poduhvata, kojima se neprekidno vrši alokacija resursa, tj. raspoređivanje sredstava za proizvodnju i radne snage na razne delatnosti. Na taj način se spontano, uz veći ili manji stepen međusobne konkurencije između privrednih subjekata, narušavaju jedne i uspostavljaju druge proporcije u pogledu obima proizvodnje i rasporeda materijalnih i subjektivnih činilaca proizvodnog procesa po pojedinim privrednim oblastima i granama proizvodnje.

Planiranje je takođe institucija privrednog sistema koja utiče na alokaciju resursa. Pojmom planiranje označava se svako argumentovano, na bazi saznatih ekonomskih zakona, predviđanje budućnosti i sprovođenje odgovarajućih mera za njeno ostvarenje. Začeci planiranja nalaze se još u uslovima naturalne privrede, tradicionalno organizovane proizvodnje na bazi i iskustva. Planiranje se naročito razvilo u uslovima monopolskog stadijuma kapitalizma i, osim preostalih izuzetaka, bivšeg socijalizma. Osnovni smisao planiranja svodi se na organizovano regulisanje raspodele društvenog fonda rada na razne delatnosti, u skladu sa društvenim potrebama i stepenom produktivnosti.

Planiranjem se usklađuju odnosi i uspostavljaju proporcije izkeđu i unutar odeljaka društvene reprodukcije, između i unutar regiona u jednoj zemlji, uz određivanje oblika i efekata uključivanja dotične zemlje u međunarodnu podelu rada. Upravo zato, planiranje predstavlja naučno utvrđivanje kako ciljeva društveno-ekonomskog razvoja tako i metoda i sredstava za njihovo ostvarivanje.

S obzirom na to da tržište vrši selekciju proizvoda, alokaciju proizvodnih činilaca i raspodelu novostvorene vrednosti putem cena, u plan se ugrađuju ove funkcije tržišta, te plan postaje instrument tržišta, a tržište instrument plana. Ali, to važi samo za tekuća i kratkoročna kretanja privrede i društva, koja se regulišu pomoću mehanizma koji čini svojevrsnu kombinaciju tržišnog automatizma i objektivne nužnosti planiranja. Stvari se, međutim, drukčije postavljaju kad su u pitanju dugoročna društveno-ekonomska kretanja, čije je regulisanje i usmeravanje nezamislivo bez planiranja. Recimo, ako je reč o povećanju stope privrednog rasta, zaposlenosti i nacionalnog dohotka, odnosno o izgradnji energetskih kapaciteta (hidro, termo i nuklearnih elektrana), saobraćajnica, objekata hemije i petrohemije, smanjivanju razlika u nivou razvijenosti između pojedinih regiona, eliminisanju deficita platnog bilansa i drugim značajnim pitanjima, oslanjanje na tržište radi rešavanja ovih pitanja prouzrokovalo bi ogromne društvene štete. Pošto tržište sa zakašnjenjem saopštava neusklađenosti između proizvodnje i potrošnje, planiranje je neizbežno za rešavanje navedenih problema koji se ne mogu otkloniti u kratkom roku.

Posmatrano sa aspekta nosilaca funkcije planiranja, razlikuju se dva osnovna tipa planiranja. To su centralizovano planiranje, u kome je država subjekt planiranja, te u formi naređenja da je planske zadatke nižim nivoima, i decentralizovano ili policentrično planiranje, čiju osnovu čini planska aktivnost preduzeća i drugih radnih organizacija, pošto se centralnim društvenim planom utvrđuju samo osnovne proporcije društveno-ekonomskog razvoja i globalni tokovi privrednih kretanja. Centralizovano planiranje, koje je karakterisalo privredne sisteme svih bivših socijalističkih zemalja u početnoj etapi izgradnje socijalističkog društva, po svom karakteru je direktno, administrativno i detaljno. Decentralizovano planiranje, koje je svojstveno danas pojedinim razvijeim kapitalističkim zemljama, jeste planiranje globalnih proporcija razvoja, koje su indikativnog, okvirnog i neobavezujućeg karaktera za privredne subjekte datog privrednog sistema.

Jednom reči, svojina, tržište i planiranje, kao institucije svakog savremenog privrednog sistema, omogućavaju jedan ustaljeni odnos između privrednih subjekata, pa se tako njima uspostavlja red u ekonomskoj oblasti društva. Taj uhodani odnos osigurava se određenim pravilima ljudskog ponašanja (običaji, tradicija, moralne i pravne norme), kojima se utiče na obezbeđenje stabilnih uslova poslovanja nrivrednih subjekata.

**6.5. Privredne delatnosti**

Osnovne privredne delatnosti su: industrija, poljoprivreda, gradjevinarstvo, saobraćaj i trgovina.

INDUSTRIJA. Industrija je privredna delatnost koja se bavi proizvodnjom minerala i energije i oplemenjivanjem sirovina mineralnog, biljnog i životinjskog porekla. Prema karakteru predmeta rada deli se na ekstraktivnu i preradjivačku. Ekstraktivna industrija svoje proizvode dobija direktno od prirode uz upotrebu odredjenih sredstava za proizvodnju. U ekstraktivnu industriju spada dobijanje uglja, raznih vrsta ruda, nafte, zemnog gasa, dobijanje raznih vrsta nemetala itd. Preradjivačka industrija preradjuje i obradjuje proizvode dobijene putem ekstraktivne industrije, uključujući u to i one sirovine koje se dobijaju kroz poljoprivrednu delatnost.

Prema glavnim odeljcima proizvodnje industrija se deli na industriju grupe A (proizvodnja sredstava za proizvodnju) i na industriju tzv. grupe B (industrija sredstava za potrošnju). Uobičajena je podela na tešku ili bazičnu industriju i na laku industriju.

Prema vrsti sirovina u finalnim proizvodima ukupna industrija se deli u više grana (proizvodnja elektroenergije, proizvodnja i prerada uglja, proizvodnja i prerada nafte, crna metalurgija, obojena metalurgija, proizvodnja i prerada nemetala, metalna industrija, brodogradnja, hemijska industrija, industrija gradjevinskog materijala, drvna industrija, industrija papira, tekstilna industrija, industrija kože i obuće, industrija duvana i filmska industrija).

Značaj industrije i industrijskog razvitka ogleda se u sledećem:

1. industrija doprinosi stalnom razvijanju i usavršavanju proizvodnih snaga (proizvodnjom sredstava za rad i druge delatnosti), proizvodnjom i revolucionisanjem procesa proizvodnje (predmeta rada),

2. industrija sa svoje strane ubrzava naučni i tehnički razvitak,

3. razvitak industrije omogućava rekonstrukciju i unapredjenje ostalih grana privrede(pre svega poljoprivrede i saobraćaja),

4. doprinosi izmeni strukture spoljne rgovine (povećanja učešća finalnih proizvoda i smanjenje učešća sirovina u izvozu),

5. industrija omogućava da se lakše i bezbolnije uposli višak agrarnog stanovništva,

6. doprinosi stalnoj izmeni strukture stanovništva.

POLJOPRIVREDA. Za poljoprivredu je u celini karakteristična niska produktivnost rada koja najčešće nastaje kao rezultat nepovoljne kombinacije ljudskog rada (najčešće niske kvalifikacione strukture) i objektivnih faktora proizvodnje. Udeo agrotehnike zaostaje za tehničkom osnovicom proizvodnje ostalih privrednih delatnosti. Tržište poljoprivrednih proizvoda pokazuje visok stepen nestabilnosti. Kako je ponuda poljoprivrednih proizvoda dosta kruta i neelastična, a tražnja izrazito elastična, to rezultira u čestom kolebanju cena.Pod agrarnom politikom se podrazumeva ukupnost raznovrsnih aktivnosti subjekata ekonomske politike u oblasti poljoprivrede, uz primenu posebnih instrumenata primerenih ovoj delatnosti. Na taj se način žele ublažiti, ili pak, rešiti problemi i omogućiti njeno adekvatno mesto u sistemu privrede.

GRADJEVINARSTVO. Gradjevinarstvo spada u prioritetne delatnosti u pogledu privrednog razvoja. Ono je jedna od retkih delatnosti koja se može gotovo autonomno razvijati, bez uticaja spoljnih faktora odnosno nezavisno od mogućnosti uvoza ili izvoza. Praktično, jedino što je za gradjevinarstvo neophodno, a što se uvozi, je pogonsko gorivo. Sve ostalo što se koristi u ovoj privrednoj delatnosti, uglavnom se proizvodi ili se može proizvoditi u zemlji. Gradjevinarstvo ima po svojoj prirodi tu osobinu da pokreće razvoj velikog broja drugih privrednih grana i grupacija. Pored toga, što gradjevinarstvo samo po sebi zapošljava veliki broj ljudi i to, što je za nas takodje veoma značajno veliki broj ljudskih rasursa niske kvalifikacione strukture, ono je u stanju da pokrene i ostale privredne grane. Aktivnosti u gradjevinarstvu pokreću proizvodnju opekarija, cementa, železa i sl. Ukoliko se radi o aktivnosti ove grane u oblasti stambene izgradnje, onda je broj preduzeća koja rade za potrebe gradjevinarstva daleko širi. Tu spadaju proizvodjači nameštaja, zatim tekstilna industrija, industrija stakla, laka preradjivačka industrija koja proizvodi trajna potrošna dobra itd. Ova privredna grana može postati generator ukupnog privrednog razvoja.

SAOBRAĆAJ. Efikasan i efektivan saobraćaj doprinosi smanjenju troškova proizvodnje preduzeća i na taj način omogućava da proizvodi preduzeća budu konkurentniji na nacionalnom, regionalnom i svetskom tržištu. Neophodno je imati u vidu i činjenicu da saobraćaj doprinosi razvoju nacionalne i svetske privrede. Razvoj međunarodne trgovine podstiče ubrzani razvoj saobraćaja. Međutim, saobraćaj predstavlja delatnost koja najviše dopinosi degradaciji životne sredine.

TRGOVINA : Trgovina je sektor privrede koji se bavi posredovanjem u prometu, omogujući razmenu izmedju proizvodnje i potrošnje. Deluje tako da obezbedi ponudu robe u količini i po vrstama koje se traže na tržištu, u odgovarajuće vreme, po cenama i drugim uslovima koje potencijalni kupci mogu da prihvate. Razvoj trgovine odredjen je nivoom razvijenosti proizvodnih snaga i karakterom društvenih odnosa.

**6.6. Društvene delatnosti**

Obrazovanje. Bogatstvo jednog naroda i stopa njegovog društveno-ekonomskog prosperiteta u prvom redu zavisi od sposobnosti i umešnosti njegovih članova da ovladaju modernim sredstvima, da uvode promene i da se prilagođavaju i adaptiraju novim promenama i situacijama u toku svog radnog veka. Iz ovoga razabiru se dve uloge, dve funkcije, odnosno dva prilaza obrazovanju.

Prvi prilaz uzima obrazovanje kao potrošnju, a drugi je ekonomski i shvata obrazovanje kao invensticiju.

Potrošno stajalište obrazovanja sastoji se u ovome:

• razvija ljudsku sposobnost i ličnost svakog pojedinca, potpomažući samopotvrđivanje, kreativnost i prilagođavanje svetu koji se menja;

• pruža mogućnost zanimljivog i punijeg života;

• proširuje horizont potrošača;

• pomaže potrošaču da bolje shvati kako će maksimirati svoje želje uz dobijenu količinu sredstava;

• razvija želje za postojećim i novoproizvedenim dobrima i time proširuje listu njihovog izbora;

• podstiče želju za eksperimentisanjem novih puteva zadovoljavanja potrošačevih želja, a time podstiče i preduzeća u proizvodnji i nabavci novih, boljih i raznovrsnijih dobara i usluga;

• utiče na promene u logici potrošača vrednovanja dobara time što menja naglasak s neophodnih sredstava za život, na veću raznolikost dobara i usluga i većeg zadovoljenja potrošača;

• utiče na veću selektivnost i kritičku ocenu kvaliteta, na cenu roba i usluga koje se pojavljuju na tržištu.

U svim navedenim slučajevima glavni je korisnik obrazovnog procesa direktno svaki pojedinac.

Investiciono stajalište obrazovanja odražava se na nekoliko načina:

• priprema čoveka za život u društvu uključivanjem u različite društvene funkcije gde je celo društvo zainteresovano za što bolje obavljanje tih funkcija

• povećanjem ljudske umešnosti znanja i veština povećava se pojedinačna i društvena proizvodnost;

• osigurava se neprestano traženje mogućnosti primene naučnih dostignuća, tehnoloških otkrića i novosti;

• smanjuje se poslovni rizik preduzeća, proširuje se mogućnost uklapanja u nove delatnosti rada;

• obrazovanje utiče na povećanje društvenog proizvoda, te na taj način osigurava neprekidan ekonomski rast, viši nivo zaposlenosti i realnih dohodaka, kao i povećanje životnog standarda i blagostanja;

• utiče na vitalnost i regeneraciju nacije, te na sposobnost rasuđivanja i mišljenja itd.

Kada se sve ovo ima u vidu, može se reći;

a) obrazovanje kao potrošnja doprinosi poboljšanju standarda pojedinca;

b) kao invensticija ono putem proizvodnosti doprinosi povećanju nacionalnog dohotka i društvenog bogatstva.

To ujedno znači da je obrazovanje istovremeno i potrošnja i invensticija, te vrlo često nije lako odrediti granicu kad prestaje lični, a kad počinje društveni interes, tako da ta dva stajališta ne mogu jedno drugo isključiti, već se dopunjavaju. To se ogleda u činjenici da se obrazovanje u poslednjim godinama sve više posmatra sa stajališta društvenih potreba i interesa i da društvo na sebe sve više preuzima brigu za organizaciju i finasiranje obrazovanja. Danas se, prema tome, više uopšte ne može postavljati pitanje utiče li obrazovanje na društveno-ekonomski razvitak i obrnuto, jer upravo uz prirodne izvore i odgovarajuća sredstva za rad značajna determnanta ekonomskog razvoja je ljudski faktor. Mnoge zemlje imaju, na primer, velika prirodna bogatstva, ali im nedostaje ljudski kapital da to bogatstvo iskoriste.

Zdravstvo. Zdravstvena zaštita je veoma značajno područje istraživanja stanovništva. Ona obuhvata: higijensko-tehničku i zdravstvenu zaštitu na radnom mestu, zdravstvenu zaštitu individualnih osiguranika i njihovih porodica i opštu zdravstvenu zaštitu celokupnog stanovništva. Prema tome, zdravstvo u širem smislu i zdravstvenu zaštitu treba shvatiti kao borbu za sprečavanje oboljenja, kao borbu za što brže izlečenje bolesnog čoveka i njegovo vraćanje u redove proizvođača i aktivnih radnika, kao i borbu za dobre, zdrave uslove života, rada i odmora, za zdrav i radno sposoban podmladak, za zdravu i generativno sposobnu naciju, mentalno i fizički snažnih i sposobnih ljudi proizvođača i stvaralaca.

Zdravstvo i zdravstvena zaštita je suštinsko pitanje ljudske egzistencije. Jednostavan je argumenat za ovakav kvalifikativ. Ova delatnost treba da održava i štiti čovekovo zdravlje, taj opredeljujući i najznačajniji faktor njegovog celokupnog života uopšte i posebno, njegovo učešće u proizvodnji i određivanje mesta u društvu.

Zdravstvo i zdravstvena zaštita svojom delatnošću doprinose materijalnoj proizvodnji, odnosno, produktivnosti rada i to pre svega, snažnim, direktnim i neposredno korisnim uticajem na čoveka i njegovu sposobnost za rad i odlučivanje. Svojim mnogostruko korisnim uticajima ova delatnost podiže čoveka, osposobljava ga da deluje kao korisno društveno biće, kao nosilac rada, i kao organizator i upravljač i sl. Samo zdrav i sposoban čovek je u stanju da prirodu potčinjava svojim potrebama, da je menja, da saznaje i ovladava društvenim zakonima, da koristi prirodne zakone i tako proširuje prostore svoje vlastite slobode.

Tvrdnja o čoveku kao kovaču svoje sudbine ostaje aktuelna u svako vreme i podrazumeva mentalno i fiizički sposobnog čoveka. Zdravstvu se pridaje ogroman značaj u svim zemljama. Efekti su ipak različiti i zavise od dve vrste faktora, bez obzira posmatra se ova delatnost u celini ili njeni pojedinačni oblici i vidovi. Prvi faktor je dostignuti nivo razvoja i materijalnih mogućnosti datog društva. Sadašnje stanje u svetu je stanje izrazitih materijalnih razlika. Drugi faktor su sistemske razlike ili društveni odnosi i okviri u kojima se ova delatnost razvija. I tu postoje, takođe, vrlo značajne razlike.

Naučno– istraživački rad. Poznato je da se naučne ideje, koje obično nastaju u pripremi, ili na početku naučnog istraživanja, ne mogu neposredno iskoristiti u praksi bez njihove materijalizacije, tj. bez krajnje konkretnih naučno-tehničkih rešenja, koja teorijska obrazloženja pretvaraju u oblike podobne za primenu.

Proces naučnih istraživanja na liniji istraživanje→proiz-vodnja prolazi kroz tri faze pri čemu se u svakoj od njih ostvaruje pojedina vrsta naučno-istraživačke aktivnosti. U tom smislu kristališu se sledeći oblici:

1. temeljna (fundamentalna) naučna istraživanja,

2. primenjena naučna istraživanja i

3. naučno-tehnička razrada (razvojna istraživanja).

Temeljna (fundamentalna) naučna istraživanja usmerena su na proučavanje osnova i dubokih procesa, pojava i zakonitosti u prirodi i društvu. Cilj im je dostići nova saznanja i njihovo teorijsko uobličenje, a ne konkretne rezultate praktične naravi. Prilikom istraživanja može doći do neočekivanih obrta, pa samim tim stvaranja mogućnosti za sticanje novih naučniih informacija i naučnih zaključaka. Istraživač se stalno nalazi u području nepoznatog i pred izborom puteva istraživanja, pri čemu ga usmerava unutrašnja logika razvitka nauke.

I dok su temeljna naučna istraživanja usmerena na naučno saznanje, primenjena su istraživanja usmerena na praksu. Ta podela fiksira stepen približavanja naučnog postupka praktičnoj realizaciji njegovih rezultata, otvarajući istovremeno vrata naučno-tehničkim razradama, trećoj fazi naučnog pristupa kojom se ulazi u proizvodni, ili neki drugi praktični ciklus. U toj se fazi rezultati primenjenih istraživanja, kao sistema znanja, koriste, npr., pri izradi mašina, uređaja ili u primeni novih tehnologija, nove organizacije i novih metoda upravljanja. Iz toga proističe da je naučno-tehnička razrada, saznajno - pretvaračka delatnost. Ogleda se u prevođenju naučne i tehničke informacije s jednog jezika na drugi, preobražaju u duhovne i materijlne vrednosti. Kao rezultat pretvaračko-saznajnih delatnosti, nastaje novi tehnički objekt ili tehnologija u koju je ugrađena konkretna informacija.

Tako su temeljna istraživanja, po pravilu, dugoročna i nisu direktno primenljiva. Ona su uglavnom duhovna dobra i pojedinačno se ne ocenjuju tehničko-ekonomskim, nego socijalnim pokazateljima i to po doprinosu razvitku naučnog saznanja, odnosno povećanju fonda naučnog znanja u društvu. Najčešće se ogledaju u obliku objavljenih naučnih radova: knjiga, članaka i referata u zemlji i inostranstvu, recenzija priznatih naučnika i njihove klasifikacije rada, odbranjene doktorske disertacije, brojem citata koje koriste drugi naučnici u svojim radovima i slično. Ali najveću vrednost imaju rezultati temeljnih istraživanja, ako ih je moguće primeniti u daljim istražovanjima i u pretvaračko-saznajnoj delatnosti.

Primenjena istraživanja predstavljaju takvu naučnu obradu, čiji se, po pravilu, srednjeročni učinci mogu izraziti u određenim konkretnijim parametrima. Wihov društveni i ekonomski značaj može se izraziti na osnovu ekonomske efikasnosti kao doprinosa koje je ono dalo kroz naučno-tehničku razradu. Tek njihova naučno-tehnička razrada pruža mogućnost da se njihovi učinci iskažu podjednako kroz učinke proizvodne ili neke druge delatnosti. Upravo kroz brze učinke naučno-tehničke razrade iskazuju se i učinci prethodnih dveju vrsta i stepena naučno-istraživačke delatnosti i ukupno (integralno) društveno i ekonomsko značenje te delatnosti. To, zapravo, znači da se potpuno značenje pojedinih vrsta naučno-istraživačkog rada ne može oceniti odvojeno, nego kroz sveukupni učinak ostvaren u integrativnosti svih triju vrsta naučno-istraživačkog rada.